Bible in one year - Aymara Bible 1997 - May 15\n1. Saúl reyin jiwjjatapatsti, Davidajj Siclag chekaruw cuttjjäna, amalecitanacaru atipjasinjja, ucansti pä uruw kheparäna.\n2. Ucampis quimsa uru pasatatsti, Saúl reyin campamentopatjja mä jakew puriniraquïna, isinacapas ch'iyanokata, p'ekepas lak'ampi jach'jjatata, llaquipa uñacht'ayañataqui. Cunapachatejj purinïna ucapachasti, Davidan nayrakataparuw alt'asiraqui take ajjsartañ chuymampi.\n3. Davidasti jisct'araquïnwa: —¿Cawquitsa jutta? —sasa. —Israelitanacan campamentopatwa jaltanta —sasaw uca jakejj saraquïna.\n4. —¿Cunarac pasisti? ¡Avist'itaya, jan uqhamämti! —sasaw Davidajj saraquïna. —Soldadonacaw nuwasïwit chhuctjjapjje. Jupanacatsti waljaniraquiw jiwarapjje. ¡Saúl reyisa, uqhamarac Jonatán yokapasa jiwataraquiwa! —sasaw uca jakejj saraquïna.\n5. —¿Cunjämataraqui Saúl reyimpina, Jonatán yokapampina jiwatätapsti yatta? —sasaw Davidajj uca yatiyäwi apaniri uywatarojj jisct'araquïna.\n6. Uca uywatasti saraquïnwa: —Nayajj Gilboa kolluncascäyätwa. Uqhamaruw Saúl reyirojj pachpa lanzapjjaru liwjjattir uñjta, uqhamaraqui enemigon nuwasiña carronacapasa, caballeriapasa jac'achasiniraquïnwa niya jicjjatañatacjama.\n7. Ucapachaw jupajj khepäjja uñtaniraquïna, nayar uñjasinsti jawsaraquituwa. Nayasti jawsataparojj ist'aractwa.\n8. Ucat nayarojj janc'aquiw jisct'araquitu: ‘¿Qhitïtasa?’ sasa. Nayasti: ‘Amalecita jakëtwa’ saractwa.\n9. Ucat nayarojj jac'aparu jawscatasitu, ucat: ‘Mäpita jiwayjjeta’ sasaw saraquitu. Niya jiwirjamäscaraquïnwa, ucampisa jacascaraquïnwa.\n10. Uqhamasti nayajj jac'achasisinjja juparojj jiwayjjaractwa, nayasti amuyaraquïyätwa, jupan aynacht'jjatapatjja janiw jaquirjamäcjjänti. Ucatsti janc'aquiw p'ekepanccäna uca corona apakta, uqhamaraqui amparapanccäna uca brazaletsa, juman ucar apanjjañataqui, tata —sasa.\n11. Uqhamasti Davidajj, jupampïpcäna uca jakenacasa isinacapwa llaquisiñatjja ch'iyanokasipjjäna.\n12. Saúl reyimpina, Jonatán yokapampina jiwatapatsti wali jachapjjäna, wararipjjaraquïna, uqhamaraqui israelitanacajj atipjata uñjasipjjatapatsa. Dios Tatitun ejercitopajj atipjatätapata jayp'ucamaw ayunapjjaraquïna.\n13. Ucatsti Davidajj uca yatiyäwi apaniri waynarojj jisct'ascaquïnwa: —¿Jumajj cawquinquirïtasa? —sasa. —Nayajj yakha marcanquiri amalecita jakëtwa —sasaw jupajj saraquïna.\n14. —Uqhamasti, ¿cunjämarac jumasti Tatitun ajllita reyi contrasti amparam ayttasti? —sasaw Davidajj jach'at arsuraquïna.\n15. Ucat jupampi chicäcäna uca jakenacat mayniru jawsasinsti saraquïnwa: —¡Saram, ucatsti aca jakerojj jiwt'ayanim! —sasa. Ucat jupajj uca amalecita jakerojj chhojjriñchrantasina, jiwt'ayaraquïnwa.\n16. Davidasti ucatjja saraquïnwa: —Jumapachaw jiwatamat juchanïsctajja, jumapacharaquiw juchamsa arsusiscaractajja, Tatitun ajllit reyiparu jiwayatamjja —sasa.\n17. Davidasti aca k'ochwa jacht'asisa k'ochüna, Saúl reyita, uqhamarac Jonatán yokapampina jiwatapatjja,\n18. ucatsti uca k'ochojj take Judá oraken yatichasiñapataquiw arsuraquïna. Aca jachaña k'ochusti Asqui Jaken Libropan kellkatawa:\n19. “¡Oh, Israel! ¡Juman jach'a cancañamajj kollunacan t'unjatawa! ¡Cunjämaraqui jan ajjsaririnacasti aynacht'apjjesti!\n20. Gat sisqui uca chekansti jan yatiyapjjamti, janiraqui Ascalón callenacansa parlapjjamti, uqhamat filisteo warminacajj jan cusisipjjañapataqui, uca jan Diosar uñt'iri warminacajj jan cusisiñat sinc'upjjañapataqui.\n21. “¡Gilboa kollunaca, jumanacjjarojj jan jichhajj jallusa, ni sullasa purpati, jumanacajj jiwaña lugaräpjjatam laycu! Atipjirinacan escudopasti ucanwa taquisita uñjasiraquïnjja. Saúl reyin escudopan c'ajatapasa ucanwa tucusiwayjje.\n22. “Saúl reyimpi, Jonatanampisti janipuniw espadanacapsa, ni flechanacapsa jan enemigon wilapampiru, liq'ipampiru chilltasajj cuttanipjjerïcänti.\n23. “Saúl reyimpi, Jonatanampisti, sinti munasipjjäna jacañansa, jiwañansa, janiw jaljtapquiti. ¡Jupanacajj jach'a pacanacat sipansa wali jalirïpjjänwa! ¡Leonanacat sipansa juc'ampi ch'amanïpjjänwa!\n24. “¡Israelanquir imill wawanaca, Saúl reyit jichhajj jachapjjam, jupasti púrpura sat, uqhamaraqui lino isinacampiw isiyapjjayätamjja; korit lurat yänacampiw jumanacarojj c'achachapjjäyätamjja!\n25. ¡Cunjämarac ch'amani jakenacasti nuwasïwin aynacht'apjjesti! ¡Jonatanasti kollu patamana jiwayataraqui!\n26. “¡Jonatán jilajja, jumatjamajj wali llaquitaw uñjasta! ¡Cunja suma chuymampis nayarojj uñjayätajja! Nayataquejj munasiñamajj warminacan munasiñapat sipansa jilt'atänwa.\n27. ¡Cunjämarac ch'amani jakenacasti aynacht'apjjesti! ¡Armanacas k'ala t'unjataraquiwa!” sasa.\n1. Uca khepatsti Davidajj Tatituruw jisct'asiraquïna, saraquïnwa: —¿Cawquïri marcanacatejj Judá tokencqui ucanacar sarañajj waquisispati? —sasa. Tatitusti saraquïnwa: —Jïsa, sarañamajj waquisiwa —sasa. —¿Cawquirus sarañajjajja? —sasaw Davidajj jisct'asiraquïna. Tatitusti ucjjarojj saraquïnwa: —Hebrón marcar sarañamaw —sasa.\n2. Uqhamasti Davidajj ucaruw pä warmipamp cuna sarjjäna: Ahinoam sat warmimpi, cawquïritejj Jezreel marcanquirïcäna, uqhamaraqui Abigail warmimpi, Carmel tokenquiri Nabal jaken ijmapäcaraquïna ucampi.\n3. Uqhamaraquiw jupampi chicäcän uca jakenacjja irpasjjäna take familianacapampi, ucatsti Hebrón token utjir marcanacaruw utjnokapjjäna.\n4. Ucaruw Judá tokenquir jakenacajj purintanipjjaraquïna, ucanwa Davidarojj Judá marcan reyipäñapataqui utt'ayjjapjjaraquïna. Davidarusti yatiyapjjaraquïnwa Jabes de Galaad sisqui ucsa jakenacan Saúl reyir imantjjatapa.\n5. Ucat Davidajj qhitanaca qhitäna aqham sapjjañapataqui: “Tatituw jumanacar bendicipjjätam uqham suma chuymampi Saúl reyir uñjapjjatamata, jumanacar apnakerimaru imt'jjapjjatamata.\n6. Tatitusti jumanacarojj qhuyapayasiñampi, cheka chuymampiraqui uñjpan. Nayasti, jumanacarojj aca lurapjjatanacamatjja sumaqui uñjapjjaraquïma.\n7. Jichhasti jumanacajj ch'am catjjatapjjam, janirac thayjtapjjamti jumanacar apnakeri Saúl reyejj jiwatäcchi ucasa, jichhasti Judá tribuw nayarojj reyit utt'ayaraquitu jumanacar apnakañataqui.”\n8. Ucampisa Ner jaken yokapa Abner chachajja, qhititejj Saúl reyin ejercitopan jach'a jilïrïcän ucajja, Is-boset Saúl reyin yokaparuw irpjjaruwayi, ucatsti Mahanaim sat chekaruw irparaquïna.\n9. Ucanwa reyit utt'ayäna aca marcanacjjaru: Galaad, Gesuri, Jezreel, Efraín, Benjamín, uqhamaraqui take Israel marcjjaru.\n10. Cunapachatejj Is-boset jakejj Israel marca apnakañ kalltcän ucapachasti pusi tunca maranïnwa, ucatsti pä mararaquiw apnakäna. Ucampisa Judá tribujj Davidaruraquiw reyipat uñt'asïna.\n11. Uqhamasti Davidajj Judá triburojj apnakaraquïnwa pakallko mara, sojjta phajjsini, jupasti Hebrón jach'a marcatwa apnakaraquïna.\n12. Abner jakesti uqhamajj Mahanaim chekat mistuwayasinjja Gabaón chekaruw puriraquïna, Is-bosetan tropanacap nayräjjaru.\n13. Mä toketsti Sarvia sat jaken Joab yokapajja, uqhamaraqui Davidan soldadonacapasa, Hebrón toketjja mistunipjjaraquïnwa, ucatsti jupanacampejj Gabaón estanque jac'an jiquintasipjjäna. Paypacha ejercitonacasti uñcatasi puraw waquichrantasipjjäna, mayninacajj uca uma estanquet maysana, mayninacasti maycatanaraqui.\n14. Ucat Abnerajj Joab chacharojj saraquïna: —Waynanacajj nanacat nayräjja mistupjjpan nuwasiñataquejja —sasa. —Waliquiwa —sasaw Joab chachajj saraquïna.\n15. Uqhamapï Benjamín tributa, uqhamaraqui Saúl reyin yokapa Is-boset jaket arjjatasisajja, mayscatarojj tunca payani sirvirinacaw maqhatapjjaraquïna, ucat yakha tunca payanisti Davidat arjjatasisaraquiw sayt'asipjjäna.\n16. Sapa mayniw uñisiriparojj p'eket catuntasin, mä espadampi puracapat chhokhontäna, uqhamat takeni jiwarata uñjasipjjäna. Ucatwa uca chekajj, cawquïritejj Gabaón marcancqui ucajj Helcat-hazurim satajja.\n17. Uca urusti nuwasiñajj wali jach'apunïnwa, uqhamasti Abner jakempi, uqhamaraqui Israelan tropanacapampejj k'ala atipjataw uñjasipjjäna, Davidan soldadonacapaw jupanacarojj atipjaraquïna.\n18. Ucancapjjaraquïnwa Sarvia jaken quimsa yokanacapajja: Joab, Abisai, Asael ucanaca. Aca khepäqui ucasti mä pampa cabritjamaw wali jaliriraquïna,\n19. ucatsti Abneraruw arctäna, janiraquiw jaltayañataquejj tiempo churcänti.\n20. Abnerasti kheparu uñtasajj jach'at arsuraquïna: —Jumajj Asael chacharaquitasä —sasa. —¡Jïsa, nayätwa! —sasaw jupajj saraquïna.\n21. Ucat Abnerajj saraquïna: —Jan juc'ampi arcnakjjestati. Ucampisa, mä kawkha uywatanacaru catum, ucatsti cunanactejj jupanacajj apapqui take ucanacampi kheparjjaraquim —sasa. Cunjämatejj Asael chachajj jan antutañ muncänti,\n22. wasitat Abnerajj sascaquïnwa: —¡Jan juc'ampi arcnakjjestati, jan ucasti orakeruw jaknokäma! Ucatsti, ¿cuna ajanumpiraqui Joab jilamarusti uñstästi? —sasa.\n23. Cunjämatejj Asael jakejj jan antutañ muncänjja, Abnerasti puracapat lanza puntapampiw chhokhontäna, khepäjjaru junsuñcama, ucat Asael jakejj ucqharpachaw jiwata uñjasïna. Take qhitinacatejj uca chekaru purinipcäna ucanacajja, cawqhantejj Asaelajj jiwcatayna ucanacasti sayt'asipjjänwa jupar uñjañataqui.\n24. Ucampisa Joab, uqhamaraqui Abisai jakempejja Abnerarojj arctasipcaquïnwa. Inti jalanta ucqharusti Ama sat kollu pataruw puripjjäna, Gía uñcatasina, Gabaón tokeru sarañäquis uca wasara tokena.\n25. Ucanwa benjaminitas sat jakenacajj Abneramp tantacht'asipjjäna, ucatsti mä ejército waquicht'asisinjja kollu pata tokenacaruw utjnokapjjäna.\n26. Ucat Abnerajj Joab chacharojj art'araquïna: —¿Janit aca jiwarayäwejj tucuscani? ¿Janit amuycta aca luräwejj jan walt'añaqui apanirapistani ucjja? ¿Cunapachas jakenacamarojj ordenaraquïta jilanacaparu jan juc'ampi arcnakjjapjjañapataqui? —sasa.\n27. Joab chachasti ucjjarojj saraquïnwa: —Nayajj juramentompiw Dios nayrakatana arsurapsma, janitejj aca khanañchcasamän ucqhajj, jakenacajjajj khanjtaniñapcamaw jilanacaparojj arcnakaraquisapäna —sasa.\n28. Ucatsti ucspachaw Joab jakejj ordenaraqui trompeta toct'apjjañapataqui, ucatsti take jakenacaw suyt'apjjäna, israelitanacarusti janiraquiw juc'ampi arcanakjjapjjänti, uqhamaraqui janiraquiw jupanac contras juc'ampi nuwascjjapjjänti.\n29. Abner jakempi, jupampi chicäpcän ucanacampisti Arabá sisqui uca pampanjamwa uca pakari arumajj sarapjjäna, ucatsti thaqui chekañchjjasinsti, Jordán jawir maqhatawayapjjäna, Bitrón sisqui uca cheka pasawayasasti Mahanaim sisqui uca chekaruw puripjjäna.\n30. Joab chachasti Abner jakempiru, qhitinacatejj jupampi chicäpcän ucanacarusti janiraquiw juc'ampi arcnakjjänti, lista pasasinsti yatisiraquïnwa tunca llätuncani oficialanacan jiwarapjjatapa, ucanacasti Davidan oficialanacapänwa, uqhamaraqui Asael chachas jiwaraquïna.\n31. Ucampisa Davidan arquirinacapajja quimsa pataca sojjta tuncani jakenacaruw jiwarayapjjaraquitayna, Benjamín tribunquirinacata, uqhamaraqui Abneran jakenacaparusa.\n32. Ucat juc'ampi kheparusti, Asael jaken amayapajj Belenaru apatäjjaraquïnwa ucaruw imjjapjjaraquïna, awquipan sepulturaparu. Joab chachampi jakenacapampisti uca arum pakariw sarapjjaraquïna, khanjtanirusti Hebronaruw puripjjaraquïna.\n1. Dios sapanac ajayojjajj samarañ jicjjati, khespiyasiñajjajj jupat juti.\n2. Jupaquiw khespiyitu, arjjataraquitu. Janiw pächascäti, jupaw imantasiñajjajja.\n3. ¿Cunapachcamarac nuwañatac arcnakapjjetätasti? ¿Cunapachcamarac tincuyañ munapjjetätasti? ¿Cunapachcamarac llojjesir perkarjam uñjapjjetätasti? ¿Cunapachcamarac tincuñampïsquir uyurjam uñjapjjetätasti?\n4. Nayar tincuyañac lup'isipqui, c'arisiñajj walpun cusisiyi; lacaquiw jach'añchapjjetu, chuymampisti ñankhachapjjetuwa.\n10. Tatituw reyerojj yanapi amtäwinacapana jan pantjasisa chekapar uñjañapataqui.\n11. Pesanacasa, tupuñanacasa Tatitunquiwa, chekaparu uñjañapataqui; take pesanacawa jupan lurata.\n12. Reyinacajja jan wali luräwinacarojja uñisiwa, reyi konüñan chekapa lurañanacjjaru utt'ayatätap laycu.\n1. Fariseonacajj yatipjjänwa Jesusajj walja arquirinïtapa, uqhamarac Bautisir Juanat sipansa juc'amp bautisatapa,\n2. chekpachansa Jesusajj janiw bautiscänti, jan ucasti discipulonacapaw bautisäna.\n3. Uc yatisinjja Jesusajj Judeat Galilearuw cuttawayjjäna.\n4. Saräwipansti Samaria cheka pasañapänwa.\n5. Samaria chek pascasinjja Sicar sat marcaruw puri, Jacobojj José yokaparu herencia orake churcatayna uca chekaru.\n6. Ucawjanwa utjäna uma phuju, Jacobon phujupa sata. Jesusajj thac jutcäwin karjatänwa, ucatsti Jacobon phujupjjaruw kont'asi. Ucqhasti niya chica uru horasänwa.\n7. Ucancquipansti Samarianquir mä warmiwa uca phujuru purini um apsusiñataqui. Jesusasti warmirojj sänwa: —Um wajjt'ita —sasa.\n8. Discipulonacapasti ucchañcamajj mank'añ aliriw sarapjjatayna.\n9. Samarianquir warmisti Jesusarojj saraquïnwa: —¿Cunatsa jumajj judiöcasina um mayista naya samaritänarusti? (Samaritanonacajj judionacampejj janiw walincapcänti.)\n10. Ucjjarusti Jesusajj saraquïnwa: —Cuntejj Diosajj churqui uctejj yatismajja, uqhamarac qhititejj um mayctam uc yatiraquisma ucajja, jumaw nayarojj um mayitasmajja, nayasti jacquir umwa churaraquirisma —sasa.\n11. Warmisti Jesusarojj saraquïnwa: —Tata, janiw cunamp um apsuñamas utjquiti, phujusa wali mankheraquiwa. ¿Cunjämatsa jacquir um churitasma?\n12. Nanacan nayra Jacob awquejjaw aca phojjja jaytawayapjjetu; aca pachpa phujutwa jupajj umäna, uca pachparaqui wawanacapasa, uywanacapasa. ¿Jumasti jupat sipansa juc'ampïsmati? —sasa.\n13. Jesusasti saraquïnwa: —Qhitinacatejj aca umat umapqui ucanacajj wasitampis pharjayasiscaquiniwa.\n14. Ucampis qhititejj naya churcta uca umat umcani ucajja, janiw mayampis pharjayascjjaniti. Cawquïr umtejj nayajj churcta ucajja jupa pachpanwa jalsuni wiñay jacañ churañataqui.\n15. Ucjjarusti warmejj saraquïnwa: —Tata, uca umay churita, jan mayampis pharjayasiñajjataqui, ni aca phujuru wasitat um apsur jutascañajjataquisa —sasa.\n16. Jesusasti saraquïnwa: —Saram, chachamar jawsanim, ucatsti acar jutam —sasa.\n17. Warmisti saraquïnwa: —Janiw chachanïcti —sasa. Jesusasti ucjjarojj saraquïnwa: —Chekacwa sasctajja: ‘Janiw chachanïcti’ sasajja.\n18. Ucampis jumanjj pheska chachaw utjäna, jichha utjctam ucasa janiw chachamäquiti. Uca arsutamajj chekaquïsquiwa.\n19. Uc ist'asinjja warmejj sänwa: —Tata, amuyatajjatjja mä profetjamaquïtawa.\n20. Nayra samaritano awquinacajjajj acana, aca kollunwa Diosar yupaychapjjerïna, ucampis jumanac judionacajj sapjjtawa ‘Jerusalén marcawa yupaychañ chekajj’ —sasa.\n21. Jesusasti saraquïnwa: —Warmi, ac siscsma ucajj chekawa, jan aca kollur ni Jerusalenar sarasin Diosar yupaychaña horasajj niyaw purinini.\n22. Jumanac samaritanonacajj yupaychapjjtaw jan yatisina, ucampis nanacajj yatipjjtwa yupaychatanacajj-jja; khespiyasiñasti judionacatwa juti.\n23. Ucampis horasajj puriniwa, anchhichhawa, Awquiru chekpach yupaychirinacajj Ajayun, uqhamarac cheka cancañampin yupaychapjjani. Awquejj uqhamwa yupaychayasiñ muni.\n24. Diosajj Ajayuwa, qhitinacatejj jupar yupaychapqui ucanacajja Ajayuna, uqhamarac cheka cancañampina yupaychapjjañapawa.\n25. Ucjjarusti warmejj saraquïnwa: —Nayajj yattwa Cristo sutini Mesiasan jutañapa; cunapachatejj jupajj jutcani ucqhawa take cun yatichistani —sasa.\n26. Jesusasti juparojj saraquïnwa: —Ucajj nayätwa, qhititejj jumamp parlqui uca.\n27. Uqhamäquïpanwa discipulonacapajj purinipjjäna. Jesusar mä warmimp parlquiri uñjasinjja muspharapjjewa. Ucampis janiw qhitis jisct'añataquejj ch'amanïcänti cuntejj uca warmimp parlcäna ucjja.\n28. Ucatsti uc ist'asinjja warmejj uma wayuñap jaytasinwa marcarojj jali, ucatsti jakenacaruw yatiyaraquïna:\n29. —Jutapjjam uñjiri, mä chachaw take luratanacajj khanañchitu. ¿Janit Cristöcpacha? —sasa.\n30. Ucatsti marcat mistusinjja sarapjjänwa cawqhanccäntejj Jesusajj ucqharu.


Gálatas 4 - Holy Bible [Aymara Bible 1997] - (Gál 4)\nAcampejj aqhamwa sañ munta: Cunapachatejj herencia catokerejj wawäsquejja, janiw cunans mayjäquiti esclavotjja, chekpachansa take cunasa jupancchi ucasa.\nUtjiwa uywiri jakenacajja, lurañanacapata phokerinacajja, cunürcama sischiy awquipajj ucürcama.\nUcapachparaquiw jiwasanacampejj lurasi, Ajayu token wawäcäyätan ucapachajj jakenacan amuyt'äwiparjamaquiw sarnakäyätanjja.\nUqham jutasinwa leyin amparapat jiwasanacaru khespiyäwi jacañ churawayistu, Diosajj jiwasanacaru jupan wawanacapat catokañapataqui.\nUqhamajj jupan wawapätasa uñacht'ayañataquejja, Diosajj Yokapan Ajayupwa chuymanacasar qhitaniraqui, uca Ajayusti arsuwa: “¡Awquejja!” sasa.\nUqhamajj jumajj Diosan wawapäjjtawa, janiw esclavöcjjtati. Wawapäjjasinsti Diosajj [Cristo tokew] herencia churätam.\nNayrajj jumanacajj janïra Diosaru uñt'apcäyäta ucqhajja, jan chekpacha diosäpquis uca diosanacan esclavonacapäpjjäyätawa.\nUcampis jichhajj Diosarojj uñt'jjapjjtawa, Diosajj jumanacarojj uñt'jjapjjaractamwa. ¿Cunjämsa wasitampi cutt'apjjasma uca pisi ch'amani amuyunacarusti, wasitampiti uca sarnakäwinacan esclavonacapa tucuñ munapjjta?\nJumanacajj yakhep urunaca, phajjsinaca, tiemponaca, maranaca imasipcactawa.\nLlaquistwa inas jumanac taypin luratajjajj inamayaquïchi.\nJilatanaca, achict'apjjsmawa nayjama tucupjjañamataqui, nayajj jumanacjamaw tucuwayta. Janiw nayarojj cuna jan walsa lurapquistati.\nNiya yatipjjtawa, kalltan jumanacarojj khespiyasiñ arunaca yatichapcsma ucajja, janchin usuta uñjasitajj laycuw yatiyapjjsma.\n¿Cunas camachjje uca cusisiñanacamampejja? Jumanac toke sum arsuriscäyäta ucajja, nayranacamsa apsusipjjasamänwa nayar churañataquejja.\nJichhajja ¿cunatejj chekäqui uc satajjatacti jumanacan uñisirimajj tucuwayjjtjja?\nUca jakenacajja jumanacat wali amtapjjejja, ucampis jan wali amtäwinïpjjewa. Jupanacajj nanacat t'akactañanacamwa munapjje, uqhamat jupanacar arcapjjañamataqui.\nJichhajj waliwa mayninacat llaquiñajja, ucampis ucjja suma amuyumpipun lurapjjpan, janirac chhaktcpanti, ni nayajj jumanacampïcta ucqhaquisa utjcpanti.\n¡Añchaquiti jichpacha jumanacamp chica jicjjatasirista ucqhajja, mayjäspawa parlt'äwisajja, janiw cuns jumanacjjat amuyt'irjamäcti!\nMoisesan leyiparjam sarnakañ munirinaca, ac sapjjeta: “¿Janit ist'apcta cuntejj leyejj sisqui ucjja?\nAbrahamajj pä wawanïnwa siwa: Nayrïr wawapajja uywatapan wawapänwa; maynïri wawapasti warmipan wawaparaqui.\nUywatan wawapajj janchin munañapatwa naci, ucampis warmipan wawapajja Diosan arsüwipajj phokhasiñapataquiw naci.\nAcajj mä uñacht'äwiwa. Panpach warminacajj pä arust'äwiruw uñtasi. Maynïri arust'äwisti Sinaí kollun arust'atäcän ucawa, ucasti Agar castawa; aquïri castan nacirinacajj esclavöñataquiw nacipjje.\nAgar warmejja Arabianquiri Sinaí kolluruw uñtasi, acajj jichhüru Jerusalenäquis ucawa, niyaquejjay aca marcajj esclavo tucuyatächejja wawanacapamp chica.\nUcampis alajjpach Jerusalenajj librewa, jiwasanacasti ucan wawanacapätanwa.\nKellkatanjja aqham siwa: “Cusisim jan wawachasir warmi, jumasti janiw wawanïctati; wararim cusisiñata, jumajj janiw parton t'akhesiñjja uñt'ctati. Cawquïri warmitejj jakonucutäqui ucajja juc'ampi wawanacanïniwa chachani warmit sipansa.”\nJilatanaca, jiwasanacajj Isaacjamätanwa, Diosajj arsuwayquis uca wawanacätanwa.\nUcampis ¿camsisa Kellkatanjja? Aqham siwa: “Aca uywat warmirojj wawapamp chica ankar jakonucum. Uywatan wawapasti janiw warmipan wawapampi chica herencia catokcaspati” sasa.\nUqhamapï jilatanaca, janiw jiwasanacajj esclavan wawanacapjamäctanti, jan ucasti khespitäquis uca warmin wawanacapjamätanwa.


Números 22 - Holy Bible [Aymara Bible 1997] - (Núm 22)\nIsraelitanacajj thaquinjamjja sarasipcaquïnwa, ucatsti Moab pamparuw purintapjjäna, Jordán jawirat inti jalsu tokeru, Jericó marca uñcatasiru.\nBalac sat Zipor chachan wawapajj yatïnwa cunjämtejj israelitanacajj amorreonacar lurcatayna ucanacjja.\nUqhamaraquiw Moab oraken jakenacajj wal ajjsarapjjäna, israelitanacar waljanïpjjatap uñjasajja.\nUcatwa Moab oraken jakenacajj Madián oraken jilïrinacaparojj aqham sapjjäna: “Takpach aca jakenacaw orakesarojj tucjani, cunjämas mä vacajj orakenquir pasto tucuntejj uqhama” sasa. Ucapachasti Balac chachajj Moab marcan reyipänwa.\nUcat Balaam sat Beor chachan yokaparuw jawsayäna, jupasti Petor chekanwa jicjjatasïna, Eufrates sat jawir jac'ana, Amav sat orakena. Balac reyejj qhitänwa jakenacarojj aqham Balaamar sañapataqui: “Egiptotwa mä marcajj juti, take orakenaca ch'ekentaraqui, jichhajj nayan nayrakatajjaruw utjantasipjje.\nJutamay jichhpacha aca marcar ñankhachañataqui naya laycu. Jupanacasti nanacatsa juc'ampi ch'amaniwa. Inas uqhamat nayajj jupanacar atipjirista, uqhamarac aca orakenacatsa alisnucurista. Nayasti yattwa juman bendicionamasa, ñankhachañamasa phokhasirïtapapuni” sasa.\nMoab oraketa, Madián oraketjja, jilïrinacajj kollke apt'ataw sarapjjäna ñankhachäwit pagañataqui, cunapachatejj Balaam jac'aru puripjjäna ucqhajj Balac reyin ewjja arunacapwa churapjjäna.\nBalaamajj jupanacarojj sänwa: —Jichha arumajj acar kheparapjjam, ucatwa nayajj sapjjäma cuntejj Diosajj luram sisquitani ucjja. Moab oraket jutir jilïrinacajj jupampiw kheparapjjäna.\nUcampis Diosajj Balaamaruw uñstäna; aqham sasaw jisct'äna: —¿Qhitinacasa jumampi chicäqui uca jakenacajja? —sasa.\nBalaamasti Diosarojj sänwa: —Balac sat Zipor chachan yokapa, cawquïritejj Moab marcan reyipäqui ucaw qhitanitu aqham nayar sañataqui:\n‘Mä marcaw Egiptot mistuni, ucasti takpach orakeruw ch'ekenti, Balac reyisti nayan ñankhachañajwa muni, uqhamatcha atipjaspa, orakepatsa jakonucuraquispa’ sasa.\nUcatsti Diosajj Balaamarojj sänwa: —Jan jupanacampi chica saramti ni ñankhachamsa uca marcarojja, uca marcarusti nayaw bendista —sasa.\nBalaamasti khepärmanthejj alwat sartasinjja, aqham sasaw Balac reyin qhitanacaparojj säna: —Cuttjjapjjam orakemaru. Tatituw jan jumanacampi sarañajj munquiti —sasa.\nMoab oraket jutir jilïrinacajj cuttjjapjjänwa cawqhantejj Balac reyejj jicjjatascän ucqharu, ucatsti aqham sapjjänwa: —Balaamasti janiw nanacampi chica jutañ munquiti —sasa.\nUcampis Balac reyejj mayampwa jilïrinac qhitäna, jichhasti waljaniw sarapjjäna, uqhamarac juc'ampi jach'a munañaninacäqui ucanacaw sarapjjaraquïnjja.\nJupanacasti Balaam thiyaru purisinjja aqham sapjjänwa: —Balac sat Zipor chachan yokapajj jumarusti aqham sistamwa: “Achict'assmawa, janiquiy ‘janiw’ sistati nayan ucar jutañjja.\nNayaw wali jach'añchäwinac churäma, take cuntejj mayquitäta ucsa nayajj phokhäwa, ucampisa jutaquimay aca marcar ñankhacharejja” —sasa.\nUcampis Balaamajj jupanacarojj sänwa: —Balac reyejj palaciopsa, kollkepsa, koripsa phokhantatäqui uc churquitaspa ucqhas janiw ni acch'sa nayajj Tatitu Diosajjan arsutap contrajj lurquiristti.\nUcat sipansa jichha arumajj acar kheparapjjam, ucatwa yatjjatä cunsa Tatitu Diosajjajj luram sitani ucjja —sasa.\nUca arumajj Diosaw Balaamarojj uñstäna; aqham saraquïnwa: —Uca jakenacatejj jumaru jawsañatac jutapjjchi ucapachajj, sartasimay jupanacampi chica sararaquim, ucampis cuntejj nayajj siscäma ucac luraraquïta —sasa.\nBalaamasti khepärmanthi alwajj kachu asnopar lat'jjatasinwa Moabita jilïrinacampi chica saräna,\nBalaamajj kachu asnopar lat'jjatataw saräna, ucatsti pani uywatanacapaw jupampi chica sararaquïna. Ucampisa Diosajj wal jupataquejj colerasïna, uqham saratapata, ucatsti Diosan angelapaw jan pasayañataqui thaquiru sayantasïna.\nCunapachatejj asnojj Tatitun angelapa uñjcäna chica thaquir sayantata, mä espada ayt'asita, ucqhajj asnojj maysaruw thaquitjja saranucüna, yakha tokenjam sarasa, ucampis Balaamajj wal asnorojj jawk'jäna thaquiru cuttayaniñataquejja.\nUcjjarusti Diosan angelapajj mä c'ullc'u chekaruw sayt'asïna, cawqhantejj thaquejj uva yapunacanjam pasäna ucqharu, ucasti kalampi purapat perkantataraquïnwa.\nCunapachatejj asnojj Tatitun angelaparu uñjäna ucqhajj maysa perka tokeruw liwcattäna, Balaaman cayupa usuchjasa. Ucatsti Balaamajj mayampiw asnorojj jawk'jäna.\nUcampisa Tatitun angelapajj jupanacat nayrt'asinjja, mä c'ullc'u chekaruw sayt'asïna, ucqhatjja janiraquiw cawcsarusa saranucuñjamäcänti.\nCunapachatejj asnojj Tatitun angelaparu uñjcän ucqhajj orakeruw liwitattäna; ucat Balaamajj wal colerasïna, asnorojj mä lawampiw jawk'jäna.\nUcapachaw Tatitu Diosajj kachu asnorojj parlayäna, asnosti Balaamarojj sänwa: —¿Cunsa nayajj camachsma? Acampejj quimsa cutiw nayarojj jawk'jista —sasa.\n—Jumajj nayatwa phiscasisquistajja. Mä cuchillotejj amparajjan utjitaspa ucqhajj anchhitpachaw jiwayirisma —sasaw Balaamajj saraquïna.\nUcampis asnojj sänwa: —Take jacäwimanwa nayajj qhumnaksmajja, ucsti sum yattajja, janiw nayajj uqham lurirïcti jumampejja —sasa. —Ucasti chekaw —sasaw Balaamajj saraquïna.\nUcatsti Tatitojj angelaparuw Balaamampi uñjayäna chica thaquin sayasquiri mä espada ayt'asita. Ucapachasti Balaamajj oraker puriñcamaw p'ekep alt'asïna.\nUcampisa Tatitu Diosan angelapajj juparojj sänwa: —¿Cunatsa jumajj quimsa cuti kachu asnomarojj jawk'jta? Nayaw jutta jumar thaqui jist'antiri, saräwimajj nayataquejj jan walïtap laycu.\nAsnosti nayarojj uñjituwa, ucatwa quimsa cuti thaquitjja saranucojja. Janitejj uqham maysaru saranuccasapäna ucqhajj, nayasti niyaw jumarojj jiwayiriscasamäna, ucampisa asnorojj janiw jiwayquiriscäyätti.\nBalaamasti Tatitun angelaparojj sänwa: —Nayasti juch lurta, janiw yattcäyätti juman uca chekan thaqui jist'antascatama. Jumataquitejj jan walïcchi nayan saratajjajja, ucqhajj utajjaruw cuttjjä —sasa.\nUcampisa Tatitun angelapajj sänwa: —Sarascaquim uca jakenacampi chica, ucampis cuntejj nayajj siscäma ucac parlaraquïta —sasa. Balaamasti Balac reyin qhitanit jilïrinacamp chicaw saräna.\nCunapachatejj Balac reyejj Balaaman jutascatapa yatïna ucqhasti catokeriw mistuwayäna, Moab oraken mä marcaparu, Arnón sat jawir thiyana, marcas korpasqui uca chekaru.\nBalac reyejj Balaamarojj sänwa: —Nayasti walja cutiw jutañamatac maysma, ¿cunatsa jan jutañ munta, jan ucajj janis pagquirisma uqhamcha amuyta? —sasa.\nUcapachasti Balaamajj sänwa: —Nayasti juma jac'ancasctwa, niyaw jumar uñjir jutta. Ucampisa nayajj janiw ch'amanïcti naya pachpa parlañataqui, cuntejj Diosajj sisquitani ucac parlaraquëjja —sasa.\nUcatsti Balaamajj Balac reyimpi chicaw sarjjäna Quiriat-huzot tokeru,\ncawqhantejj Balac reyejj vacanaca, ovejanaca jiwarayäna, ucatsti Balaamaruw apayäna, uqhamarac cawquïri jilïrinacatejj jupamp chica jutapcäna ucanacarusa.\nKhepärmanthi alwajj Balac reyejj Balaamar irptasinjja Bamot-Baal sat kolluruw irpcatäna, uca chekatsti uñjänwa israelitanacan campamento thiyanacapa.


‘Sapa mayniru kunjam qhanañchañsa yatiñasawa’| Taman yatjjatañataki\nYatiyañataki (congregacionan yatjjatañataki) | Mayo 2014\n¿Kuna arutsa liytʼäta? Afrikáans Albanés Alemán Amárico Argentina markan amparamp parlirinakataki Armenio Aymara Azerí Azerí (alfabeto cirílico) Becol Bengalí Bislama Brasil markan amparamp parlirinakataki Búlgaro Camboyano Catalán Cebuano Checo Chichewa Chino Tradicional Chino cantonés (tradicional) Chino mandarín (simplificado) Chitonga Cibemba Cingalés Colombia markan amparamp parlirinakataki Congo Coreano Criollo haitiano Croata Dangme Danés Efik Endebele Endonga Enzema Eslovaco Esloveno Español Estados Unidos markan amparamp parlirinakataki Estonio Ewé Finlandés Francés Ga Georgiano Griego Groenlandés Guaraní Gujarati Gun Hebreo Hiligaynon Hindi Holandés Húngaro Ibo Ilocano Indonesio Inglés Islandés Italia markan amparamp parlirinakataki Italiano Japonés Japón markan amparamp parlirinakataki Kannada Kaonde Kazajo Kikuyu Kimbundu Kiniaruanda Kirguís Kirundi Kisonge Krío Kwangalí Kwanyama Letón Lifu Lingala Lituano Luganda Lunda Luo Luvale Macedonio Malayo Malayálam Malgache Maltés Maratí Maya Mizo Moré México markan amparamp parlirinakataki Nepalés Ngäbere (o guaymí) Noruego Nyaneka Oromo Osético Pangasinán Panjabí Papiamento (Aruba) Papiamento (Curazao) Persa Polaco Portugués de Brasil Quechua (Ancash) Quechua (Ayacucho) Quechua (Cuzco) Quechua boliviano Rumano Rusia markan amparamp parlirinakataki Ruso Sango Sepedi Serbio (Alfabeto cirílico) Serbio (alfabeto latino) Sesoto de Lesoto Shona Silozi Sranangtongo Suajili Suati Sueco Swajili (Congo) Tagalo Tahitiano Tai Tamil Telugu Tigriña Tshiluba Tsonga Tsotsil Tsuana Tumbuka Turco Twi Tártaro Ucraniano Umbundú Urdu Uzbeko Vendal Vietnamita Wallisiano Waray-Waray Wayuunaiki Wolaita Xhosa Yoruba Zandé Zulú Árabe\n‘Sapa mayniru kunjam qhanañchañsa yatiñasawa’\n“Parlatanakamasti sumäñapapuniwa [...], sapa mayniru kunjäm arusjjatañsa yatipjjañamarakiwa.” (COL. 4:6)\nKuntï amuyapki uk yatiñatakejja, ¿kunatsa jisktʼañajj wakisi?\n¿Kunjamsa kuntï Bibliajj siski uk jaqenakar amuytʼaysna?\n¿Kunjam uñtasitanakampis jaqenakar yatichsna?\n1, 2. 1) ¿Kunatsa wali amuyump jisktʼañajj wakisi? Uk mä uñachtʼäwimp qhanañchtʼam. (Aka janankir foto uñjjattʼam.) 2) ¿Kunatsa chʼama yatichäwinakat parlañ jan ajjsarañasäki?\nMÄ KUTEJJA, Biblia toqetwa mä kullakajj chachapampi parlasipkäna. Ukhamaruw chachapajj Trinidad sat yatichäwit parlañ qalltäna. Chachapajj janiw Jehová Diosan Qhanañchiripäkänti, yaqha religionaruw saräna. Janiw Trinidad sat yatichäwitsa sum amuykänti. Ukatwa kullakajj wali amuyumpi akham säna: “Diosajj Diosawa, Jesusas Diosawa, qollan ajayus Diosarakiwa, ukampis mä sapa Diosakiw utji, janiw kimsa Diosajj utjkiti, sasin ¿amuyañajj jumatak walikïspati?” sasa. Chachapasti akham sarakïnwa: “Janiwa, nayajj janiw ukham amuykti” sasa. Ukhamatwa khitis cheqpachansa Diosajja uk yatjjatañ qalltapjjäna.\n2 Ukhamajja, yatichkasajj wali amuyumpiw jisktʼañasa, janirakiw chuymsa ustʼayañasäkiti ukwa uka kullakat yateqsna. Ukatjja, janirakiw chʼama yatichäwinakat parlañsa ajjsarañasäkiti. Yaqhepajj Trinidad ukat infierno uka yatichäwinakaruw creyipjje, yaqhepasti janiw Diosajj utjkiti sapjjarakiwa, ukham amuyirinakarojj jan ajjsartʼasaw qhanañchañasa. Ukatakejj Jehová Diosaru confiyañäni ukat yatichäwinakaparjam lurarakiñäni. Ukhamatwa sum amuytʼayañäni, chuymanakaparus purtʼarakiñäni (Col. 4:6). Jichhasti, kunjamsa yatjjattʼat jilat kullakanakajj uka toqenakat yatichapjje uk uñjañäni. 1) Kuntï jaqejj amuyki uk yatiñatakiw jisktʼapjje, 2) kuntï Bibliajj siski ukwa amuytʼayapjjaraki, 3) sum amuytʼayañatakejj uñtasitanakampiw yatichapjjaraki.\nKUNTÏ AMUYKI UK YATIÑATAKEJJ JISKTʼAÑASAWA\n3, 4. ¿Kunatsa jaqenakan amuyunakap yatiñatakejj jisktʼañajj wakisi? Mä uñachtʼäwimpi qhanañchtʼam.\n3 Kunapachatï Bibliat yatiytan ukhajja, kunsa maynejj amuyi uk yatiñatakejj jisktʼanakaw yanaptʼistu. Proverbios 18:13 qellqatanjja siwa: “Maynin arunakapa jan sum istʼkasina arsuñajja, jan amuytʼanïña, mä pʼenqarakiwa” sasa. Ukhamajj kunsa amuyi uk yatiñajj wali wakiskiriwa. Jan uk sum yatkasajja, inamayaw kunanakarutï jan creyipki ukanakat parlasajj tiemp apaqasisksna (1 Cor. 9:26).\n4 Infiernotsa mä jaqempi parlksna ukham sañäni. Infiernonjja ninampis jaqenakajj tʼaqhesipkaspa ukhamwa yaqhepajj amuyapjje. Yaqhepasti, Diosat jayarstʼatanakajj niyas infiernonkjjapjjaspa ukhamwa amuyapjjaraki. Ukhamajj akham jisktʼañaw wakisispa: “Infiernotjja may maywa jaqenakajj parlapjje, jumatakejj ¿kunas infiernojja?” sasa. Uka jisktʼar kunjjay sischini, uk sum istʼasaw Bibliampi qhanañchtʼaraksna.\n5. Kunatsa ukham amuyi uk yatiñatakejj ¿kunjamsa jisktʼañajj yanaptʼistaspa?\n5 Wali amuyump jisktʼañajj kunatsa ukham amuyi uk yatiñatakiw yanaptʼarakistu. Amuytʼañataki, “janiw Diosajj utjkiti” sasin maynejj sistaspa ukhajja, ¿kamssnasa? “Akapachan yatichäwinakaparjamaw ukham amuypacha, jan ukajj inas monot jutatätanwa sasin amuychi”, ¿ukham amuyañajj walikïspati? Janiwa (Sal. 10:4). Yaqhepanakajj wal tʼaqhesiwayapjje jan ukajj yaqhanakaruw ukham tʼaqhesir uñjawayapjje, ukatwa “Diosajj janiw utjkiti” sasin sapjje. Kunjamaraki mä munasir Diosasti maynir tʼaqhesiyaspasti sasaw amuyapjjaraki. Ukhamajj maynitï “Diosajj janiw utjkiti” sasin sistaspa ukhajja, akham sañasäspawa: “¿Ukhampunti amuyirïta?” sasa. “Janiw” sistani ukhajja, “¿kunatsa jichhajj ‘Diosajj janiw utjkiti’ sasin sisjjta?” sasaw jisktʼaraksna. Uka jisktʼarojj kamschiniy ukarjamaw Diosat yateqañapatakejj yanaptʼsna (Proverbios 20:5 liytʼañataki).\n6. ¿Jisktʼasajj kunsa lurañasa?\n6 Jisktʼasajj wali amuyumpiw istʼañasa, ukat kunjamasa chuymapan jikjjatasi uksa amuyañasarakiwa. Sañäni, maynejj akham sasaw sistaspa: “Mä jachʼa llakinwa uñjasiyäta, ukampis Diosajj janiw yanaptʼkitänti, ukatwa Diosajj cheqapunit utjpacha sasin pächasjjta” sasa. ¿Ukham satajj kamssnasa? Diosajj utjaskapuniw sasajj janiw jankʼaki yatichañ qalltañasäkiti, jan ukasti chuymachtʼañasawa. Ukatjja akham sasaw saraksna: “Llakinakan uñjastan ukhajja ukham amuyañajj utjapuniwa” sasa (Hab. 1:2, 3). Ukhamajj wali pacienciampi munasiñampi yatichañäni ukhajja, Diosat yatjjatapjjañapatakiw yanaptʼañäni. *\nKUNTÏ BIBLIAJJ SISKI UK AMUYTʼAYAÑASAWA\n¿Kunjamsa jaqenakar sum yatichsna? (7 tʼaqa uñjjattʼäta)\n7. Yatiyir sarkasajja, ¿kunjamsa yatichañasa?\n7 Kunjamsa Biblian yatichäwinakap amuytʼaysna uk jichhajj yatjjatarakiñäni. Yatiyir sarkasajj Bibliampipuniw yatichañasa. Bibliajj ‘yatiñanïñasatakiw’ yanaptʼistu, ‘suma wakichatäñasatakis’ ukhamaraki (2 Tim. 3:16, 17). Sum yatichañatakejja janiw walja textonaka Bibliat liytʼañajj wakiskapuniti. Jan ukasti, mä qawqha liytʼasajj sumwa qhanañchañasa ukat sumwa amuytʼayañasaraki (Hechos 17:2, 3 liytʼañataki). Uk jichhajj kimsa toqet uñjañäni.\n8, 9. 1) “Jesusajj Diosawa” sasin sistaspa ukhajja, ¿kunjamsa amuytʼaysna? 2) ¿Kunjamsa jumanakajj uka toqet amuytʼayapjjerïta?\n8 Nayrïri: “Jesusajj Diosawa” sasin sistaspa ukhajja, ¿kunjamsa amuytʼaysna? ¿Kawkïr textonakampis amuytʼaysna? Nayraqatjja, Juan 6:38 qellqatwa uñjjattʼaysna. Ukanjja, Jesusajj akham sänwa: “Nayasti janiw alajjpachat munañajj lurasir jutkti, jan ukasti khitankitu ukan munañap luririw jutta” sasa. Uka textot qhanañchañ tukuyasajja, akham sasaw amuytʼayaraksna: “Jesusatï Diosächejja ¿khitis jupar khitanpachäna? ¿Janit khitanirejj Jesusat sipansa jukʼamp jilïrïkpacha? Cheqas jilïrinakakiw maynirojj kun lurañapatakis khitaspa” sasa.\n9 Ukatsti, Filipenses 2:19 qellqatwa uñjjattʼayaraksna. Diosajj Jesusar jiwatat jaktayjjäna ukhajja, kunas pasäna, uka toqetwa Pablojj parlaskäna. Qellqatajj akham siwa: “Ukatwa Diosajj juparojj wali jachʼaru apti, mä suti churaraki, uka sutisti taqe sutit sipans wali jachʼarakiwa” sasa. Uka qellqatat sum amuytʼañapatakejj akhamwa saraksna: “Jesusatï janïr jiwkasajj mä Diosaspäna ukat Diosajj qhepat jukʼamp jachʼar Jesusar aptaspäna ukhajja, ¿janit Diosat sipansa jukʼamp jilïrïkaspänjja? ¿Diosat sipansa yaqha jukʼamp jilïrejj utjaspati?” sasa. Yatichktan uka jaqetejj Bibliar respetomp uñjchi ukat suma chuymanirakïchi ukhajja, jukʼamp yatjjatañatakiw chʼamachasini (Hech. 17:11).\n10. 1) Maynitï “infiernojj utjaskapuniwa” sistaspa ukhajja, ¿kunjamsa amuytʼaysna? 2) ¿Kunjamsa jumanakajj infiernot amuytʼayapjjerïta?\n10 Payïri: “Jan wali jaqenakajj infiernon tʼaqhesipjjañapapuniwa” sasin mä iglesiar sarir mä jaqejj sistaspa ukhajja, ¿kunjamsa amuytʼaysna? Jan wali jaqenakarojj jan wali luratanakapatjja castigasiñapapuniw sasin inas amuychi, ukatwa ukham sistaspa. Nayraqatjja akham sissnawa: “Cheqansa ñanqha jaqenakajj castigatäpjjaniwa” sasa (2 Tes. 1:9). Ukjjarojja, Génesis 2:16, 17 qellqatwa liytʼarapsna. Ukansti, Jehová Diosaw Adanarojj akham säna: ‘Jumatï juchar purïta ukhajja, cheqpachansa jiwätawa’ sasa. Ukhamajj “Adanan juchapatwa taqenis juchanïtanjja” sasaw qhanañcharaksna (Rom. 5:12). Ukatjja akham sasaw amuytʼayaraksna: “Diosajja janiw Adanampi Evampirojj ‘juchachasipjjäta ukhajj infiernoruw sarapjjäta’ sasajj siskänti, jan ukasti ‘jiwapjjätawa’ sasakiw säna” sasa. Ukat akham jisktʼaraksna: “Adanatï juchachasisajj infiernor sarañapächïna ukhajja, ¿kunatsa Diosajj ‘jiwätawa’ sasakejj sispachäna? ¿Janit ‘infiernoruw saräta sasin’ qhan sañapäkäna?” sasa. Ukatjja, Génesis 3:19 qellqatwa liytʼarapiraksna. Juchachasjjäna uka qhepat kamsänsa ukaw ukan qellqataraki. Ukanjja, janirakikiw infiernot parlkänti. Jan ukasti, “laqʼätawa, laqʼarurakiw kuttäta” sasakiw säna. Qheparojj akham sasaw saraksna: “Infiernon tʼaqhesiñap Diosajj yatchïna ukhajja, ¿kunatsa ‘laqʼaruw kuttäta’ sispachäna? ¿Janit infiernonwa tʼaqhesïta sañapajj wakiskaspäna?” sasa. Amuytʼiri jaqëchi ukhajja, sumwa uka toqenakat amuykiptʼani.\n11. 1) Maynitï “suma jaqenakajj alajjpacharuw sarapjjani” sistaspa ukhajja, ¿kunjamsa amuytʼaysna? 2) ¿Kunjamsa jumanakajj alajjpachar sarañat amuytʼayapjjerïta?\n11 Kimsïri: “Suma jaqenakajj alajjpacharuw sarapjjani” sistaspa ukhajja, ¿kunjamsa amuytʼaysna? Ukham amuychi ukhajja, ukhamarjamarakiw Biblia liypacha. Jichhajja, Apocalipsis 21:4 qellqatsa liytʼarapksna ukham amuytʼañäni (liytʼañataki). Uka qellqatajj alajjpachatwa parlaski sasin amuyaspa ukhajj ¿kunjamsa amuytʼaysna? Janiw walja textonak liytʼañajj wakiskaspati, jan ukasti uka pachpa textompiw sum amuytʼaysna. “Janirakiw jiwañas [...] utjkjjaniti” siski uka cheqwa uñachtʼaysna. Ukat akham jisktʼaraksna: “¿Kunatsa ‘janiw utjkjjaniti’ sasin Bibliajj sispacha? ¿Nayrajj utjkaspänsa ukham janit amuyaykistu?” sasa. Inas “jïsa” sischini. Ukat akham saraksnawa: “Janiw alajjpachan jiwañajj utjkiti, jan ukasti aka Oraqenaki jiwañajj utji, ukhamajj Apocalipsis 21:4 qellqatan jikjjataski uka bendicionanakajj aka Oraqenwa phoqasini” sasa (Sal. 37:29).\n12. ¿Kunatsa Jesusajj uñtasitanakampi yatichäna?\n12 Jesusajj Diosan arunakapat parlkäna ukhajja, janiw jisktʼanakampiki yatichkänti, jan ukasti uñtasitanakampiw yaticharakïna (Mateo 13:34, 35 liytʼañataki). Ukhamatwa kunjam chuymanïpjjesa uk amuyäna (Mat. 13:10-15). Uñtasitanakampi yatichasajj jaqenakan chuymaparuw purtʼäna ukat jaqenakas janiw ukanakat armasipkänti. ¿Kunjamsa Jesusjam yaticharaksna?\n13. Jesusamp Diosampejj janiw kikpäkiti sañatakejja, ¿kuna uñtasitampisa amuytʼaysna?\n13 Amuykañ uñtasitanakampi yatichtan ukhajja, facilak jaqenakajj amuyapjje. Amuytʼañataki: Diosajj Jesusat sipansa jilïriw sañatakejja, ¿kunjamsa amuytʼaysna? Nayraqatjja akham sasaw sissna: “Diosamp Jesusampejja, kunjamäkitï awkimpi yoqampejj ukhamawa. Diosajj Jesusar ‘Wawajawa’ sänwa, ukat Jesusajj ‘Awkija’ sasaw Diosar sarakïna” sasa (Luc. 3:21, 22; Juan 14:28). Ukat akham jisktʼaraksna: “Pä jaqejj kikpakiw sañ munasma ukhajja, ¿kunjamsa amuytʼayasma? ¿Awkimp yoqampitti jan ukajj ispa (gemelo) wawanakatcha amuytʼayasma?” sasa. Inas jupajj ispa wawanakampiw amuytʼayirista sasin sischispa. Ukjjarojj akham saraksnawa: “Cheqansa, jiwasajj pä jaqejj kikpakiw sañatakejj janiw awkimpit yoqampit parlksnati, jan ukasti ispa wawanakatwa amuytʼaysna. Ukhamajj ¿kunatsa Jesusajj Wali Suma Yatichirjamajja, jan ukham siskpachäna? Ukampis Jesusajj Diosaw Awkijajj sasaw säna, ukhamatwa Diosajj jupat sipansa jilïrïtap uñachtʼayäna”.\n14. “Janiw Diosajj Supayar infiernon castigañapatakejj uttʼaykaspati” sañatakejja, ¿kuna uñtasitampis amuytʼaysna?\n14 Diosajj Supayarus infiernon jaqenakar tʼaqhesiyañapataki uttʼaykaspa ukhamwa yaqhepajj amuyapjje. Mä awkiru uk sum amuytʼayañatakejj mä uñtasitat parltʼañaw wakisispa. Akham sissnajja: “Wawamatï kutkatasjjeristam ukat jan walinak lurjjaspa ukhajja, ¿kamachasmasa?” sasa. Inas awkejj akham sischispa: “Cheqañchiristwa, jan ukhamäñapatakejj walja kutiw yanaptʼirista” sasa (Pro. 22:15). Ukatjja “jan istʼas jan walinak luraskakispa ukhajj ¿janit castigkasma?” sasaw jisktʼaraksna. “Asutʼjañaw wakisispa” sasaw uka awkejj saspa. Ukjjarojj akham sasaw jisktʼaraksna: “Wawamarojj mä jaqe ukham kutkatasiñ yatichaskatap yatisma ukhajja, ¿kamachasmasa?” sasa. Cheqansa, awkejj uka jaqetakejj wal colerasispa. Sum amuytʼañapatakejj akhamwa sissna: “Wawamar castigañ munasajja, ¿uka jan wali jaqempiti jawqʼjayasma?” sasa. Jupajj “janiw” saspawa. Cheqas niyakejjay Supayajj jaqenakar jan walir puriychejja, Diosajj janiw jaqenakar castigañapatakejj Supayar uttʼaykaspati.\nJANIW SINTI LLAKISIÑAMÄKITI\n15, 16. 1) ¿Kunatsa janiw taqenejj Diosan Reinopat istʼapkaniti sasajj sissna? 2) ¿Jaqenakaru yanaptʼañatakejj wali suma yatichirïñati wakisi? Uk qhanañchtʼam. (“ Jisktʼanakar qhanañchañataki yanaptʼanaka” siski uka recuadro uñjjattʼarakim.)\n15 Diosan arunakap sumsa amuytʼaykchiñänejja, jisktʼanakampi uñtasitanakampi sumsa yatichkchiñänejja, janiw taqenejj Diosan Reinopat istʼapkistaniti (Mat. 10:11-14). Amtapjjañäni, Jesusajj wali suma Yatichirïkchïnsa, mä qawqhanikiw jupar istʼapjjäna (Juan 6:66; 7:45-48).\n16 Janisay wali sum yatichañ yatkstanjja, chʼamachasiskakiñasawa (Hechos 4:13 liytʼañataki). Diosan Arupanjja akham siwa: ‘Wiñay jakañatak wakichatanakajja, mä arunjja, suma chuymaninakajj iyawsapjjaniwaʼ sasa (Hech. 13:48). Ukhamasti, jan sinti llakisimti, janiw taqenipunejj istʼapkaniti, janirakiw ni taqenis suma yatichirïktanti. Ukampisa, kunanaktï Jehová Diosajj markap toqe yatichkistu ukanak sum katoqasipjjañäni. Ukhamatwa sum yatichañ yateqañäni ukat yaqhanakarus sumwa yanaptʼarakiñäni (1 Tim. 4:16). Cheqansa, Jehová Diosaw ‘sapa mayniru kunjam qhanañchañsa’ yatichistu. Jutïr yatichäwinjja, kunjamtï uñjatäñ munktan ukham mayninakar uñjasajj kunjamsa sum yatichsna uka toqetwa yatjjataskañäni.\n^ tʼaqa 6 “¿Hay razones para creer en Dios?” sat yatichäwjja, La Atalaya octubre 1, 2009 revistan uñjjattʼam.\nJisktʼanakar qhanañchañataki yanaptʼanaka\nYatiyañataki sat revistanwa “Jehová Diosan Qhanañchiripampiw parltʼaski” sat yatichäwinakajj mistuski. Ukarjamaw aka yatichäwinjja yaqhepanakajj qhanañchtʼasiski. *\nUka toqet parlkasajj mä kullakajj akham siwa: “Kunjamsa sum yatichirista, kunjamsa amuytʼañapatak jisktʼirista, arsutaparus kunjamsa arusjjatirista ukanakatakiw aka yatichäwinakajj wal yanaptʼawayitu. Kun lurañatakis maynin yatichatpunwa munirïta, ukarjamaw uka qellqatanakajj yatichawayitu” sasa.\nJaqenakar yatiyir sarañasatakejja, Jehová Diosajj uka yanaptʼanakampi ukat walja ukham yanaptʼanakampwa churistu (Sal. 32:8). ¡Ukham wakiskir yanaptʼanak katoqasajj Diosar wal yuspärtanjja!\n^ tʼaqa 44 Akïrinakaw mistuwayi: “¿Jesusajj Diosäpachati?” (Julio 1, 2012); “Diosajj tʼaqhesir uñjkistu ukhajj ¿sinttʼaspachïstuti?” (Julio 1, 2013); “¿Kunatsa Diosajj tʼaqhesiñanak jan jankʼak tukjkpacha?” (Enero 1, 2014).\n‘Nayan manqʼajajj khitankitu ukan munañapa phoqañawa’\nJesusan ewjjaparjam yatiyapjjañäni\nSARNAQÄWI Jehová Diosaw yanaptʼawayitu\nJehová Diosajj taqe kunsa sum uttʼayi\n¿Jehová Diosan markapampi chikati sarasktanjja?\n¿KUNANAKAS IMATÄSKI? “Waljaw apthapiñajj utjaski”\nText Aka archivonakanwa qellqatanak apaqasma YATIYAÑATAKI (CONGREGACIONAN YATJJATAÑATAKI) Mayo 2014\nAudio Aka archivonakanwa grabacionanak apaqasma YATIYAÑATAKI (CONGREGACIONAN YATJJATAÑATAKI) Mayo 2014\nYATIYAÑATAKI (CONGREGACIONAN YATJJATAÑATAKI) Mayo 2014


«Jaqix janiw K’isimiriktanti»: Machaq pankaw, Qamasaniñ-Amuyuruw Yanapt’i · Global Voices Aymarata\nJaqukipäw uñt'ayata/apkatata 25 Anata phaxsi 2011 19:13 GMT\nAka blog ullart'apxañäni Français, Italiano, 日本語, Português, Español, Malagasy, English\n“Kawkintix jan yatiñax wali kusisiñaki, ch’ikhi kankañaki” Thomas Gray tataw qillqt’atayna khaysa 1742n marana. Aka Internet maynit maynikam aruskipañ pachanxa, yaqhippachanakax Janis kuna suma yatiyawinakas utjkaspan, janirakis khitis qillqkaspan, ukjamaw amuyasitayna.\nWali waljaninakaw jan sinti yatiñaniñax kusisiñaw sapxi, siwa. Ukax janiw chiqapaspat sapxarakiwa. Uka tuqit jani yatiñax walikipachati?\nAka pankanx Janiw K’isimiriktanti [es] («We Are Not Ants«) ukax mä jaysawiwa khä taqi kunayman jan wali amuyunakax ch’iqitatawayki, jan qamasaninakatakiw, sasaw sawayapxi. Janiw alik pankakitapakiti, jan ukasti ajayur ch’amañchiritapawa. Ukjamarus janirakiw kuna alik wali suma aljasiñ pankatapakisa. Wayna qillqirinakawkhaysa España suyutpacha, qullqichawimpi, alakipañakampi, yatiyañ yatiyawinakampi, nayrar sartañ amuyumpi, aljañ yatiñampi, isi lurañ amuyunakamp kunaw mayachthapiwayapxatayna.\nAka pankxa, Uñxatt’araksnawa http://nosomoshormigas.org/, kusisit jachañ jan walt’aw uñjas amuyumpi.\nP’iqinchawix akjamat sutiñchatataynawa:\nJaqitix k’isimirisna ukjax wali kusisitaw jaqxamax jakasipxsnan, sawayapxataynawa. Jichhapachax jaqix taqi phuqhatanxamakixiwa. Ukjamipansa, janiw jichhakamax jaqix kuntix lurañapaki uka tuqit amuyaskataynati. Ukjamarus janiw mä jaqikitasa, mä wawak sartañasa, mä jaqi wawakitasa aka uraqinxa uka tuqits amuyasipkarakitatanti, sasaw sawayapxi.\nAka pankax kimsaru t’aqxatataynawa:\n"Janiw kunapachas usunakax qullatakataynati uka qullanakaw jichhurunx utjxi"\n1ir T’aqasti, Uraqix askikiw saraski\nJichha pach jaqix walpunrak- uraqpachat parlkasa- nayrar sartapxatayna, jila mararakiw jakxtan, taqinirurakiw manq’s manq’aysnan, yatichsnan, usunakats jarqk'aqsnan, yanaptt’asiri ukjamaxtanwa, sasarakiwa uka mayir t'aqanxa.\n1ir T’aqa, Uraqix walikiskiwa.\nJaqix nayraruw sartasktan, janiw nayrapachxamaxiti, ukjamarak taqikunans nayrar sartayataskiwa, juk'ampis si.\n"Maysatsti anqaxankir markanakax janiw jiwasar chikañchasiñas munapkiti"\n2ir T’aqa, Ukjamipans jan walt’awix utjaskakiwa.\nWaljaninakaw jaqxamax janiw nayrar sarktanti sas sapxatapa. Ukjamatwa aka pankax jupanakatakitapapi.\n2ir T’aqa. Jan walt’awix utjaskakipuniwa.\nWaljaninakapuniwa janiw jaqxamax uñjasktanti sasax sawayapxatapa. Ukax chiqawa, ukampirus lup’ktans ukat juk’amp lurataskiwa, janiw jan wali amuyurinakaruki jasksnati, sasaw uka pankax qillqatatapa.\n3ir T’aqa. Kuns luraskta aka uraq sumaptayañataki.\nKunawskamas uñch’ukisipxañani! Aka uraqin suma aski jaqinakax utjaskiwa, suma amuyaninakas jakasipkiwa. Aka tuqittix juk’amp yatiñ munsta, mayacht'asiñ mustaxa, 120n ajllit qillqatanakaw uka panka tuqinxa utji ukjamarak web tuqinsa.\n3ir T’aqa. Kuns lurañaspa taqikun juk’amp sumaptayañatakixa.\nJaniw juk’amp aliqak qhatusipxañaniti. Aka uraqix walja kunayman suma amuyun jaqinakaw utjaski, ukjamarus janirakiw qullqs jaytksnati. Ukjamatix juk’amp uñt’añ munstaxa, 120n ukja qillqatanakaw utji, thaqtamaya\nJaniw k’isimiriktanti pankx Global Voices tuqirus wali sumawjan uñacht’ayatarakitaynawa.\nAka panka amuy irpirinakaxa kuntix arsupki ukx phuqhapxataparakiwa, ukjamatwa nayra sarawinakamp jichha sarawinakamp mayacht’asina. Janiw K’isimiriktanti uka tuqix ukjamat suma antawinakax uraqpachar uñacht’ayatatapa.\nTaqinins pankax website tuqix uñxatt’ataspawa ukjamarus laphinakar qillqaqatas alatarakispawa. Aliqakis taqinis [es] ullart’araksnawa. Twitter tuqins arkaraksnawa @NoSomosHormigas-Janiw k’isimiriktanti.


Allpaq Uma jan walt'äw uñstatapatx Mesamp Revillampix mayjt'ayasipxiwa\nTata Mesamp tata Revillampix Allpaq Uma jan walt'äw utjatapatw mayjt'ayasiwiyapxi / Jamuqa: La Voz de Tarija\nAllpaq Uman t’una alliqtatapatx kunayman jan walt’äwinakaw Chukiyawu alcaldíanx uñstawiyi: janiw jank’ak jan walt’äwx askichañ atiwiyapkiti, Fabián Siñanin warmipan TERSA ukankirinakar yanapatapat qullqix mayj apnaqat utjasmach ukaw uñstawiyi, Maricruz Medrano Strelli jupaw Fabián Siñanin warmipaxa, SOL.bo ukankirïpxiwa.\nCarlos Mesamp Luis Revillampiw ukham utjatapatx mayjt’ayasiwiyapxi. “Tata Karlun amtatapx amuytwa, ukhamarux janiw jupjam lup’ktti” sasaw tata Edwin Herrerax arsuwiyi, jupax SOL.bo ukankiriwa, Chukiyawu departamento kamach luririwa. Siñanir juch jaquwiyapki ukatatx jank’akiw Mesax jupar CC tama irpirinak taypit jaqsuwiyi, “jan suma amuyump sarnaqataw ukaxa” sasaw ukham lurawiyi.\nAllpaq uman t’unax waraqtawayki ukx janiw jank’x askichapkiti, chinuqa phaxsit 15 uru saraqkipanw ukhamax utjawiyi, Chukiyawurux sintpin jan walt’ayawiyi. Allpaq Uma qhilla pat apnaqirinakar jan kuns kamachañatakiy ukham jan askichapkaspäntixa, Siñanin warmipax ukan irnaqi ukata, ukhamjamawa.\nSOL.bo irpirinakax Mesax ancha jank’akiw Siñanir jaqsuñ amtawiyi, jupax janiw juchanïkaspati sasaw sawiyapxi. Ukhamat jupanakax Mesamp mayjt’ayasit uñt’ayawiyapxi.\nSiñanir CC taypit jaqsusax, Mesax “jan jupar k’umiykir jaqjam uñt’ayasiñatakiw jaqsuski” sañ muni sasaw mama Sonia Britox arsuwiyi, jupax MAS-IPSP ukankirirakiwa.\n“Q’uma chhijllayasirjamaw uñt’ayasiñ muni, ukhamarus qullqi lunthatasirinakamp chikachasitawa. Jupa pachpaw nayrax kuns lurawiyi ukxat yatiyañapa” sawiyiwa.\n“Tata Karlun amtatapx amuytwa, ukhamarux janiw jupjam lup’ktti” sasaw tata Edwin Herrerax arsuwiyi,. Tata Mesan Chukiyawur puriniñap suyt’apxäxa, ukjaw tata Siñanxat aruskipapxäxa, “akhamanakax jikisisaw aruskipaña” sasaw sawiyi./RAR\n“Comunidad Ciudadana tamankirinakaruw t’aqanuqañ munapxitu, janiw t’aqanuqapkitaniti” sasakiw sawiyaraki./RAR


Juan 10 - Holy Bible [Aymara Bible 1997] - (Juan 10)\n“Khanacwa sapjjsma, qhititejj jan ovej uyu puncu chek mantqui jan ucasti yakhawjat mantqui ucajja, lunthatawa.\nUcampis qhititejj puncu cheka mantqui ucajja, awatiriwa, ovej uñjiriraquiwa.\nPunc uñjiristi awatirin, mantañapataquisti punc jist'ari, ovejanacasti arupjja uñt'araquiwa. Ovejanacarojj sutipatcamwa jawsi, ovejanacarusti uyutjja ansuraquiwa.\nUyut takpacha ovejanac ansusinsti, ovejanacan nayrakatapwa sararaqui, ovejanacasti arcapjjaraquiwa arup uñt'apjjatap laycu.\nJaniw mä jan uñt'atarojj arcapquiti, jan ucasti, juc'ampiw jupatjj chhuctapjje, jan yakhan arup uñt'apjjatap laycu.”\nJesusasti aca uñacht'äwimpiw amuyt'ayañ munäna, ucampis jupanacajj janiw amuyt'apcänti cuntejj sañ muncän ucjja.\nUcatsti Jesusajj wasitampiw saraquïna: —Khanacwa sapjjsma, nayätwa puncojja cawqui chektejj ovejanacajj mantqui ucajja.\nTake qhitinacatejj nayat juc'amp nayra jutapcän ucanacajj lunthatanacäpjjewa, ucampis ovejanacajj janiw yäkapquiti.\nNayätwa puncojja; qhititejj naya chek mantcani ucajja, khespiyatäniwa. Cunjämatejj mä ovejajj uyuru manti, misturaqui, ucatsti pastonac jicjjataraqui, uqhamäniwa.\nNayätwa suma awatirejja. Suma awatirejj jacañapwa apt'asi ovejanacap laycojja.\nUcampis qhititejj pago laycuqui awatqui uquïrejj kamaker jutir uñjasinjja ovejanacjja anarpäwayasina jaltawayjjaquiwa, jan cheka awatirïtap laycu ni ovejanacas jupanccaraquiti. Ucatsti kamakejj munañaparuw ovejanacjj caturi uqhamarac anatati.\nAca jakejj jaltawayjjewa, pago catokañ laycuquiwa awatïna janiw ovejanac laycuti.\n“Nayätwa suma awatirejja; ovejanacajjsti uñt'asiractwa, ovejanacajjasti nayarojj uñt'asiraquituwa.\nCunjämtejj Awquejjajj nayaru uñt'quitojja, uca pachparaquiw nayajj Awquirojj uñt'aracta; jacañajjsti ovejanacajj laycuw apt'asiracta.\nUtjaraquituwa yakha ovejanacajja, ucanacasti janiw aca uyuncquiti; ucanacarojj apaniñajjaraquiwa, jupanacasti ist'apjjetaniwa, ucatsti mä sapa tamaquiraquïniwa, mä sapa awatiriniquiraqui.\n“Nayajj jacañajjwa churta wasitampi catokañataqui, ucatwa Awquejjajj nayaru munasitu.\nJaniw qhitis jacañajj apakquituti, jan ucasti naya pachpawa munañajjat jacañajj churta. Munañanïtwa churañataqui, uqhamarac wasitat catokañataquisa. Acajj Awquejjan camachipawa.”\nJudionacajj aca arunac ist'asinjja, wasitampiw jupanac pura t'akjtapjje.\nWaljaniw jupanacat sapjjäna: —¿Cunatsa juparojj yäkapjje? Acajj ñankha ajayuniwa, lokheraquiwa —sasa.\nMayninacasti sapjjaraquïnwa: —Janiw qhitis mä ñankha ajayunejj aqham parlcaspati. ¿Mä ñankha ajayunisti mä juyqhurojj nayrapjja kollaspati? —sasa\nJuyphi pachänwa Jerusalenansti templon urupwa fiestachasipcaraquïna.\nJesusajj templonwa sarnakascäna, Salomonan Portalapa satäquis ucawjana.\nJudionacasti Jesusan ucaruw aywthapipjje, ucatsti sapjjaraquïnwa: —¿Cunapachcamasa pächasiyapjjetäta? Mayac arsum, jumatejj Cristösta ucajja —sasa.\nUcjjarojj Jesusajj saraquïnwa: —Nayajj sistwa, ucampis jumanacajj janiw iyawsapquistati. Cunanactï nayajj lurctjja ucanacjja Awquejjan munañapatwa lurta, ucanacaraquiw sum khanañchasqui.\nUcampis jumanacajj janiw iyawsapctati, jan nayan ovejanacajjäpjjatam laycu, cunjämtï nayranjj sapcäyäsma uqhama.\nNayan ovejanacajjajj arojj uñt'iwa, nayasti uñt'aractwa, jupanacasti arcapjjaraquituwa.\nNayajj wiñay jacañwa churta, janiw cunapachas jiwapcaraquiniti, ni qhitis amparajjatjja apakcaraquitaniti.\nCuntejj Awquejjajj churquitu ucasti, taket sipansa jach'araquiwa, janiraquiw qhitis amparapatjja apakañataqui ch'amanïquiti.\nUcatsti judionacajj kalanac irtasisin wasitampiw c'upjañ munapjjäna.\nJesusasti jupanacarojj saraquïnwa: —Jumanacan nayrakatanacamanjj asquinacwa lurta Awquejjan ch'amapampi. ¿Cawquïri luratanacajjatsa kalampi c'upjapjjetäta?\nJudionacasti ucjjarojj sapjjaraquïnwa: —Janiw asqui luratanacamatjja kalamp c'upjapcämati, jan ucasti Dios toke parlatamatwa. Jumajj mä jakequïtawa, ucampis Diosaruw tucuñ muntajja —sasa.\nJesusasti jupanacarojj saraquïnwa: —Jumanacan leyinacamanjj kellkatawa Diosajj aqham siscäna ucajja: ‘Jumanacajj diosanacäpjjtawa’ sasa.\nYattanwa cuntejj Kellkatanjj sisqui ucjja, janiw ucjja janiw uqhamäquiti siscsnati; Diosasti sutichänwa: ‘diosanac’ sasa, qhitinacatejj arunacap catokqui ucanacaru.\nDios pachpaw nayarojj yakhachasitu, qhitaniraquitu acapacharojja. ¿Cunats jumanacajj: ‘Diosjjat parli’ sapjjta, ‘Diosan Yokapätwa’ satajjatacti?\nJanitejj nayajj Awquejjan lurañap lurquiristjja ucajja, jan iyawsapjjestati.\nUcampis lurstjja ucajja, janis nayarojj iyawsapquita, luräwinacajjarojj iyawsapjjam, Awquejj nayancatapa yatipjjañamataqui, nayasti Awquincatajjaraqui —sasa.\nWasitampiw preso apañ munapjjäna, ucampis Jesusajj jaltjjänwa.\nUcatsti Jesusajj cutt'awayjjänwa Jordán jawirat inti jalsu tokeru, ucaruraquiw kheparjjäna, cawquintejj Bautisir Juanajj bautiscatayna ucawjaru.\nWalja jakenacaraquiw uñjiri sarapjjäna, ucatsti sapjjaraquïnwa: —Chekpachansa Juanajj janiw cuna unañchanacs ni milagronacs lurcänti, take cuntejj aca jakjjat arscäna ucajj chekänwa —sasa.\nUcawja chekansti waljaniraquiw Jesusar iyawsapjjäna.


Jan ist'asir sajjra jakejja ch'ajjwañanacwa sartayi; arunac apnaker jakesti uñisiñ utjayi.\nQhititejj juc'ampi munqui ucajja, nuwasiñanacwa utjayi, ucampis qhititejj Tatitur iyawsqui ucawa nayrar sarti.\n Chachajj warmin p'ekepawa, cunjämatejj Cristojj iglesian p'ekepäqui uqhama. Cristojj iglesian khespiyiriparaquiwa; iglesiasti jupan cuerpoparaquiwa. Ucampis cunjämatejj iglesiajj Cristoru ist'ejja, uca pachparaquiw warminacajj take cunansa chachaparojj ist'añapa.


Salmos 49 - Holy Bible [Aymara Bible 1997] - (Sal 49)\njan yäkat jakenaca, aytat jakenaca, kamir jakenaca, jan cunan jakenaca.\nLacajjajj yatiñ cancañampiw arsuni, amuyt'äwinacajjajj wali amuyt'cayäniwa;\n¿Cunatarac jan wali urunac jutquipan ajjsarascästi? ¿Cunatarac timanacajjan muyuntat jicjjatasisast ajjsarascästi?\nJupanacajj yänacaparuw chuymap uchapjje, kamir cancañapat jach'a jach'ajj tucupjjaraqui,\nJaniw qhitis jupa pachpajj khespiyascaspati, janiraquiw khespiyasiñataquejj Diosar kollk churapcaspati.\nJaken jacañapajj wali jila alaniwa, janiw cunas alañataquejj cunjjatcaspati,\nwiñay jacañapataqui, jiwañat khespiñapataqui.\nAmuyapjjam: yatiñan jakenacajj jiwirïpjjewa, jan yatirinacasa, pisi chuymaninacasa, pachpac jiwi, yänacapasti yakhanacataquiw kheparjje.\nAmay imäwiw wiñay utjäwipajja, ucaw wiñay utapajja, marcanacar sutip churcchi ucasa.\nJakejj kamirïscpasa, janiw wiñayäquiti, uywanacjam jiwiriquiwa.\nUqhamaw ch'amapar alcatirinacajj tucusipjje, uqhamaw jupa pachpa jach'añchasirinacan tucuyapajja.\nUca jakenacataquejj jiwaw awatiripajja, ovejanacarjamaw amay imäwirojj anaquisqui. Willjtancan ucapachasti, asqui jakenacaw jupanacarojj atipjapjjani; ch'amanacapajj aynacht'aniwa, utapasti mankhapachaquëjjaniwa.\nNayarusti Diosaw khespiyitani, jiwan amparapat antutnucuyitani, jupamp chicaw irpasjjaraquitani.\nMaynitejj kamiriptchi ucajja, jan mayjt'asimti, yänacapas jiljjatchi ucajja, janirac llaquisimti,\njiwjjan ucapachajja, janiw cuns apascaniti, yänacapajj janiw jupar arcjjarcaniti.\nJaccasajj cusisitas sarnakascpan: kamirïtapat jach'ar aptatas uñjasiscpan,\nmä uruw jiwañapajj purinini, janiw mayamps khan uñjcaniti.


Eclesiastés 4 - Holy Bible [Aymara Bible 1997] - (Ecl 4)\nUcatsti uñjaractwa aca oraken maynir t'akhesiyapqui ucanacsa. Ucatjja uñjaractwa t'akhesiyatanacan jachapjjatapa, ucampis janiw qhiti chuymachiris utjquiti; t'akhesiyirinacapajj ch'amampiw apnakapjje, ucampis janiw t'akhesiyatanacar qhiti chuymachiris utjquiti.\nUcatwa jiwjjerinacarojj waliqui jiwjje sista, qhitinacatejj jacasipqui ucanacat sipansa.\nUqhäcchisa aca panpachanit sipanjja juc'ampi asquincapjjewa qhitinacatejj janïra nacipqui ucanacajja, jupanacasti janïraw uñjapquiti aca orakena ñankha lurañanacjja.\nJakenacajj sapjjewa: “Pisi amuyt'anejja amparapwa khomjjarusi, ucatsti jupa pachpaw tucjasi” sasa.\nUcampis nayajj sistwa: “Mä juc'a samart'añajja asquiwa, pä ch'ama karitat sipansa, thayaru catthapiñ munasa” sasa.\nMaysar uñtasinjja, uñjaractwa aca orakenjja yakha inamaya:\nMä sapa chacha, jan amigoni, jan wawanacani, jan jilanacani, janirac cunapachas mä juc'sa samart'quiti, kamir cancañapa uñjañsa karjascaraquiti, jisct'ascaraquisa: “¿Qhititaquis take acanac lurtjja? ¿Cunataquis cusisiñajjsa imt'astjja?” sasajja. Ucampis take acanacajj inamayaquiwa, mä jathi k'epïcaspas uqhama.\nMayni sapat sipansa paniniw juc'amp asquejja, uqhamatwa juc'amp luratas utjaraqui.\nMaynitejj jupanacat liwischi ucajja, mayniwa wayti. ¡Ucampis llaquisiñawa qhititejj sapäcasina liwisqui ucajja, janiw qhiti waytiripas utjcaniti!\nUqhamaraqui, paninitejj chekpacha iquintjjapjje ucajja, maynit mayniwa junt'thapisipjje; ucampis mayni sapajja, ¿cunjämarac junt'thapispasti?\nMayni sapajj atipjatäspawa, ucampis paninejj atipapjjaspawa, uqhamaraqui quimsat c'anat wisqhajj janiw mäqui t'akascaspati.\nMaya toketjja, asquiwa mä pobre waynajja yatiñanïchi ucqhajja, pisi amuyt'ani awqui reyit sipansa, jupasti jichhajj janiw cuna ewjja arsa catokcaspati uca laycu.\n[14-15] Uca waynajj carcelat mistusinsa tronona reyïcchispa uca rey lanti, jan ucajj pobresana jaquiritsa reyïñaru purcchispa ucajja, nayajj uñjtwa, jakenacajj jupar munapjjatapa aca orakena.\nJupajj walja jan jact'caya jakenacarusa apnakcchini ucasa, janiw uca jakenacasa, wawanacapasa jupampejj cusisitäpcaniti khepürunjja. Ucasti inamayaraquiquiwa, thayarusa catthapï siscsna uqhama.


Juparojj ‘Diosajj askit katoqäna’ | Jupjam iyawsäwinïpjjañäni\n¿Kuna arutsa liytʼäta? Afrikáans Albanés Alemán Amárico Armenio Aymara Birmano Bislama Búlgaro Catalán Cebuano Checo Chichewa Chino Tradicional Chino cantonés (tradicional) Chino mandarín (simplificado) Cingalés Coreano Criollo haitiano Croata Danés Efik Enzema Eslovaco Esloveno Español Estonio Ewé Finlandés Francés Ga Georgiano Griego Groenlandés Guaraní Hebreo Hiligaynon Holandés Húngaro Ibo Ilocano Indonesio Inglés Italiano Japonés Kazajo Kikuyu Kiluba Kiniaruanda Kirguís Kirundi Lingala Lituano Luo Malgache Maltés Ngäbere (o guaymí) Noruego Panjabí Papiamento (Aruba) Papiamento (Curazao) Persa Polaco Portugués de Brasil Quechua boliviano Rarotongués Rumano Ruso Sango Sepedi Serbio (Alfabeto cirílico) Serbio (alfabeto latino) Sesoto de Lesoto Shona Sranangtongo Suajili Sueco Tagalo Tai Tigriña Tsonga Tsuana Turco Twi Ucraniano Uzbeko Vendal Vietnamita Xhosa Yoruba Zulú Árabe\nJuparojj ‘Diosajj askit katoqäna’\nJERICÓ markan mayampiw Intejj jalsunjje. Rahab warmejj ventanapat Israel markan ejercitoparuw anqan sarnaqaskir uñji, jupanakajj Jericó marka anqäjjanwa carpanakap uttʼayasipjje. Ukat sarnaqasin laqʼa sartayapjjatapas qhanaw uñjasi. Ukat pututunakas sumwa istʼasiraki.\nRahab warmejj Jericó markanwa jakasi, ukat uka markan callenakapsa, utanakapsa, qhatunakapsa ukat markachirinakarusa sum uñtʼi. Ukat kunjamsa sapürutjam jaqenakajj jukʼamp ajjsarayasipjje uks amuyarakiwa: ukañkamasti israelitanakajj sapüruw uka markar may kuti muytapjje. Ukat pututunakan phustʼasitapajj callenakansa, plazanakansa wali jachʼatwa istʼasi, uk istʼasajj markachirinakajj wal sustjasipjje, ukampis Rahab warmejj janiw sustjaskiti.\nRahab warmejja, kunjamsa israelitanakajj paqallqöri urun Jericó marka muytapjje ukwa ventanapat uñji. Ukat soldadonak taypin Diosamp arustʼäwir mantat arka kallasipkirwa sacerdotenakar uñji, uka arcajja Jehová Diosajj markapampïskatapwa uñachtʼayi. Rahab warmejj ventanapat mä wila wiskha warkoqtatäski ukwa katjjasiski. Ukajj jupana ukat familiapan qhespiyasipjjañapwa amtayi. Cheqas Rahab warmejj jan walin sarnaqerïkchïnsa, iyawsäwinïtap laykojj Jehová Diosajj askitwa uñjäna. Khitïnsa Rahab warmejj ukat kunsa jupat yateqassna uk jichhajj yatjjatañäni.\nJAN WALI SARNAQER WARMÏNWA\nJupajj jan wali sarnaqer warmïnwa. Biblia toqet yatjjatirinakajj uk yatisajj wal mayjtʼasipjje, ukatwa qorpachasiñ uta uñjirikïkaspänsa ukham amuyañ munapjje. Ukampis Bibliajj jan kun imtʼasaw Rahab warmit qhanañchi (Josué 2:1; Hebreos 11:31; Santiago 2:25). Cananeonakatakejj kuntï jupajj lurkän ukajj inas walikïkaspas ukham uñjatächïna. Ukampis ukajj janiw maynin concienciap amuktʼaykaspati, Jehová Diosaw kunatï walïki ukat jan walïki uk amuytʼasiñatak conciencia churistu (Romanos 2:14, 15). Rahab warmejj kuntï lurkän ukajj jan walïtap inas amuyasiskchïna. Jupajj inas familiapar yanaptʼañ laykojj jan kun lurirjamäsajj ukham jan walinakan sarnaqchïna, kunjamtï jichhürunakan walja warminakajj lurapjje ukhama.\nCheqas Rahab warmejj sumwa jakasiñ munpachäna. Kunattejj markapanjja kunayman jan wali lurañanakamp phoqhantatänwa, pachpa familiarapampi ukat animalanakampiw wachoqa juchanak lurapjjerïna (Levítico 18:3, 6, 21-24). Ukham jan walinak utjatapatjja, religionanakaw jila partejj juchanipjjäna. Templonakapanjja, qʼañu luräwinakwa lurapjjerïna, Baal ukat Mólek sat jan wali diosanakapar yupaychañatakejj jakkirpachwa wawanakapar phichantapjjerïna.\nKuna jan walinaktï Canaán markan lurapkäna ukjja, Jehová Diosajj sum yatïna. Ukatwa akham säna: “Jupanakan oraqenakapasa qʼañuchata uñjasjjarakejja, ukampisa nayajj jupanakarojj uka ñanqha luratanakapatjja cuenta waytʼarakta ukatwa jupanakarojj uka oraqenakajj apanukjjejja taqe ukan jakirinakarojja” sasa (Levítico 18:25). ¿Kunjamsa Diosajj uk lurpachäna? Jehová Diosajj akham sasaw markapar säna: ‘Jukʼat jukʼatwa uka markanakar jaqonukü’ sasa (Deuteronomio 7:22). Cheqas walja maranak nayraw Jehová Diosajj Abrahaman wawanakaparuw uka oraqenak churä sasin arsuwayäna, “Diosasti uk arsusajj janiw kʼariskiti” (Tito 1:2; Génesis 12:7).\nUkampisa, yaqhep markanakajj chhaqtayatäpjjaniwa sasaw Jehová Diosajj säna (Deuteronomio 7:1, 2). Niyakejjay Jupajj oraqpachan “Jachʼa jues[ächejja]” kuna jan walinakas chuymanakapan phoqhantatäna uk sum yatïna (Génesis 18:25; 1 Crónicas 28:9). Jericó markajj ukham jan walinakamp phoqhantatänwa. Ukhamajj ¿Rahab warmitakejj ukan jakañajj kunjamakïpachänsa? Israelitanakat parlir istʼasajj kunjamsa jikjjataspachäna uk amuysnawa. Kunjamsa Jehová Diosajj Egipto markankir jachʼa ejercitopar tukjäna ukat markapar qhespiyäna uk sum yatïna. Uka tiemponjja, Egipto markaw taqe markanakat sipan wali chʼamanïnjja, ukat uka markarakiw israelitanakarojj wal tʼaqhesiyäna. Jichhajj Israel markaw Jericó markar niya tukjañampïski, ukampis Jericó markankirinakajj jan walinak lurasipkakiwa. Ukatwa Bibliajj Rahab warmin marka masinakaparojj ‘jan istʼasir jaqenaka’ sasin sispacha (Hebreos 11:31, NM).\nUkampis Rahab warmejj janiw jupanakjamäkänti. Walja maranak nayraw Israel markata ukat israelitanakan Jehová sat Diosapat parlir istʼpachäna. Jupajj janiw cananeonakan diosanakapjamäkänti. Servirinakaparojj arjjatirïnwa, janiw tʼaqhesiykänti, janiw qʼañu luräwinakan sarnaqaykänti. Ukat janiw warminakarojj wachoq jucha lurañatak alañäkaspasa, aljañäkaspasa ukat yupaychäwinakan qʼañu luräwinak lurayasin jiskʼachañatakïpkaspas ukham uñjkänti. Rahab warmejj israelitanakan Jordán jawirar puripjjatap ukat markapar tukjañatak wakichtʼasisipkatap yatisajj wal llakispachäna. Ukhamajj ¿kunatï jupan chuymapan utjkäna uk Jehová Diosajj uñjpachänti?\nJichhürunakanjja, Rahab warmjamarakiw walja jaqenakajj jan wali luräwinakan sarnaqasajj llakita jikjjatasipjje ukat janis jupanakat khitis llakiskaspa, janis kunatak askïpkaspa ukham amuyasipjje. Jupanakatakejj Rahab warmin sarnaqäwipat yatiñajj chuymachtʼkiriwa, kunattejj kunjamsa Jehová Diosajj sapa maynit llakisi ukwa qhan uñachtʼayi. Inas sinti jan walinak lurchiyätan, ukampis Jehová Diosajj “janiw jayankkiti sapaqat jiwasanakatjja” (Hechos 17:27). Jupar confiyapki ukanakar yanaptʼañatakejja, Diosajj jankʼakiwa. ¿Rahab warmejj Diosar confiypachänti?\nMARKA UÑAQERINAKARUW KATOQE\nIsraelitanakan Jericó marka muytapjjañapatak mä qawqha urunak faltkipanjja, pä jaqenakaw Rahab warmin uta punkup leqtʼapjje. Jupanakajj janiw uñtʼayasiñ munapkiti, ukampis Jericó markankirinakajj israelitanakach uñaqer juti sasaw wali amuyumpi sarnaqasipki. Rahab warmejja, jan uñtʼatanakar utapar katoqañ yatitawa, ukampis uka pä chachajj qorpachasiñakwa munapjje, janiw jupan ukarojj jan wali amtamp sarapkiti. Ukampis uka chachanakajj khitinakasa uk Rahab warmejj amuyiwa.\nUka uñaqerinakajj israelitanakäpjjewa. Jericó markajj nuwasiñatak wakichtʼatäpjjeti janicha ukanak yatjjatapjjañapatakiw Josué chachajj khitäna. Canaán markatjja, Jericó markaruw israelitanakajj nayraqat tukjapjjani, inas uka markajj taqe markanakat sipans jukʼamp chʼamanïchïna. Josué chachajj kunanakans jupasa ukat jupamp chik sarapkani uka chachanakas uñjasipjjaspa uk wal yatiñ munäna. Uka uñaqerinakajja, Rahab warmin utaparojj sum amuytʼasisaw sarapjjäna. Kunattejj ukanjja, yaqha markat jutïr aleq jaqenakjamakiw qheparapjjaspäna, janiw uñaqerïpjjatap khitis amuykaspänti. Ukat ukankasajj jaqenakan uka toqet parlirsa inas istʼapjjchispäna.\nRahab warmejj “khitatanakarojj utaparuw katoqäna” sasaw Bibliajj qhanañchi (Santiago 2:25). Uka pä chachajj khitinakäpjjänsa ukat kuna amtampis utapar sarapjjäna uk amuykchïnsa, janiw kamskänsa, utaparojj katoqaskakïnwa. Inas israelitanakan Diosapat jukʼamp yatiñ munchïna.\nUkat mä akatjamatwa Jericó markankir reyin khitatanakapajj purinipjje. Kunattejj Rahab warmin utaparuw uñaqerinakajj purinipjje sasin parlirwa istʼapjjatayna. ¿Kuns Rahab warmejj lurpachäni? Uka israelit chachanakar yanaptʼasajj ¿janit taqpach familiapar jan walin uñjasiykani? ¿Ukham luratapat janit taqenejj jiwarayatäpkani? Maysa toqetjja, uka chachanakajj khitinakapjjesa uk Rahab warmejj sum yati. Jupan diosapat sipans Jehová Diosajj jukʼamp chʼamanïtap amuychi ukhajja, ¿janit Jupar confiyañapajj wakiskaspa?\nKuns lurani uk sum amuyasiñatak janis tiemponïkchejja, jankʼakiw uñaqer jaqenakarojj uta terrasa patjjan lino sat alinak wañachat utjkän ukar imanti. Ukat reyin khitatanakaparojj akham siwa: “Cheqpachaw pani chachanakajj utajjaru purinipjje, ukatjja janirakiw nayajj yatkäyätti kawkit jutapjjatapsa; kunapachatï chʼamakthapjje ukhamaraki markan punkunakapajj niya jistʼantasiñampëjjan ukapachaw uka jaqenakajj sarjjapjje, janirakiw yatkti kawkiru sarapjjatapsa, ukampis jumanakatejj arktapjjasmajja inas jikjjatapjjchisma” sasa (Josué 2:4, 5). Uka jaqenakar uñkatasajj ¿kunjamakis Rahab warmejj jikjjataspachäna uk amuyasmati? Ukat reyin ¿khitatanakapajj jupan ajjsarayasitap amuyapjjpachäniti?\nRahab warmejj jakäwip aptʼasirjamäkasas lino alinak taypiruw Jehová Diosan servirinakapar imantäna\nKuntï Rahab warmejj siskän uk istʼasaw reyin khitatanakapajj Jordán jawira toqer tʼijsuwayapjje (Josué 2:7). Uk uñjasajj Rahab warmejj janiw llakisjjpachänti. Uka jaqenakarojj ukham sasakiw maysa toqer khitanuküna, jupanakan kunatï cheqäki uk yatipjjañapajj janiw wakiskänti. Ukhamatwa Jehová Diosan servirinakaparojj qhespiyäna.\nRahab warmejj jankʼakiw terrasar jalsuwayi ukat kuntï lurkäna ukwa uñaqer chachanakar yatiyi. Ukat Jericó markankirinakajj kunja sustjatäpjjesa ukat ajjsarañat wal khatatisipkatapsa yatiyarakiwa. Ukajj jupanakatakejj suma yatiyäwipuniwa. Canenonakajj Jehová Diosajj kunja chʼamanïkitï uk yatisajj wal ajjsarayasipjje. Ukatjja, Rahab warmejj akham sarakïnwa: “Jumanakan [Jehová] Tatitu Diosamasti pachpakïskiwa alajjpachansa ukhamarak akapachansa” sasa (Josué 2:11). Uka arunakajj jiwasatakejj wali wakiskiriwa. Cheqas kuntï Jehová Diosat istʼkäna ukanakaw Rahab warmirojj Diosar confiyañ wakisitap amuyayäna. Ukatwa Jehová Diosar confiyasïna.\nJehová Diosajja, Israel markaparojj Jericó markar atipjañapatakejj yanaptʼaniwa sasaw Rahab warmejj taqe chuyma atinisïna. Ukatwa uñaqerinakarojj juparu ukat familiapar qhespiyañatak ruwtʼasïna. Uka mayitaparojj jupanakajj iyaw sapjjänwa, ukampis akwa phoqhañapäna: kunarutï jutapkäna uk janiw khitirus arsuñapäkänti ukat mä wila wiskhwa ventanapar warkkatañapäna, perqa anqäjj toqeru. Ukhamat jarkʼaqatäpjjañapataki (Josué 2:12-14, 18).\nBibliajj akham siwa: “Iyawsañajja istʼapjjatap laykuw utji” sasa (Romanos 10:17). Ukwa Rahab warmin sarnaqäwipajj iyawsäwi toqet yatichistu. Jehová Diosajj cheqapar uñjiri ukat kunja chʼamanisa ukanak istʼasaw Rahab warmejj Jupar confiyasïna. Jichhürunakanjja, Jehová Diosat yatjjatañatakejj walja yanapanakaw utji. Ukhamajj ¿Jupar sum uñtʼañatak chʼamachasiñäniti? Ukat kuntï Jupjjat Biblian yateqktan ukajj ¿Jupar confiyañatak yanaptʼistaniti?\nWALI CHʼAMAN MARKAN PERQANAKAPAW ALLTHAPTI\nUñaqerinakan jankʼak jaltjjapjjañapatakiw Rahab warmejj ventanapat mä wila wiskha warktʼi, ukhamat perqnäm saraqasin qollunakar imantasir sarjjapjjañapataki. Jericó marka alay toqenjja, alto qollunakaw utji ukat ukanjja, walja putunakaw imantasiñatakjam utjaraki. Ukaruw uka uñaqer chachanakajj suma yatiyäwinak yatisajj campamentopar kuttʼañkamajj imantasipjjäna.\nRahab warmejj israelitanakan Diosaparuw confiyäna\nUka qhepatjja, Jehová Diosajj mä milagro toqew Jordán jawiran umap saytʼayäna ukhamatwa markapajj waña oraqenjam makatapjjäna, uk istʼasajj Jericó markankirinakajj wal sustjasipjjpachäna (Josué 3:14-17). Ukampis ukanak istʼasajj Rahab warmejj jukʼampiw Jehová Diosar confiyi.\nJericó markwa israelitanakajj sojjta uru muytapjje, sapürojj may kuti muytapjje. Jichhajj paqallqöri uröjjewa, ukampis janiw yaqhürunakjam lurjjapjjeti. Kunjamtï aka yatichäwi qalltan siskayätanjja, wali alwatwa Israel markan ejercitopajj Jericó marka muytañ qalltapjje, ukat markar may kuti muytasajja, jan saytʼas muyusipkakiwa (Josué 6:15). ¿Kunats ukham lurapjjpacha?\nIsraelitanakan ejercitopajj ukürojj paqallq kutiw Jericó mark muytapjje ukat mä akatjamatwa saytʼapjje. Pututunakajj janiw phustʼasjjeti, ukat janiw kunas istʼasjjeti. Jericó markanjja wali sustjatäsipkiwa. Ukat Josué chachan satajj mä akatjamatwa israelitanakajj jachʼat artʼapjje. Uk istʼasajj Jericó marka perqanakap patankapkäna uka guardianakajj inas akham jisktʼasipjjchïna: “¿Ukhamakti israelitanakajj nuwasipjjerïpacha?” sasa. Ukspachaw Jericó markan perqanakapajj khatatisin qʼal allthaptjjäna. Ukampis uka perqanakat mä cheqajj janiw allthaptkänti, ukasti Rahab warmin utapawa. Jïsa, jupan iyawsäwinïtap laykuw utapajj jan allthaptkänti. Kunjamsa Jehová Diosajj juparusa ukat familiaparus qhespiyäna ¿uk amuyasmati? * (Josué 6:10, 16, 20, 21.)\nJehová Diosan markapajj Rahab warmirojj iyawsäwinïtap laykojj respetapjjarakïnwa. Cheqansa, utapakiw jan allthaptkänti ukhamatwa israelitanakajj Jehová Diosajj jupampïskatap amuyapjjäna. Ukhamatwa Rahab warmisa ukat familiapasa uka jan wali markan tukjäwipat qhespipjjäna. Uka qhepatjja, Rahab warmejj israelitanakan campamentop jakʼanwa utjasjjäna, ukat tiempompejj israelitanakamp chikaw jakjjäna. Jupajj Salmón sat chachampiw jaqechasïna, wawapajj Booz satänwa, jupajj wali iyawsäwin chacharakïnwa. Qhepatjja, Moab markat jutïr Rut warmimpiw jaqechasjjäna (Rut 4:13, 22). * Cheqansa, David reyisa ukat Jesusas uka familiat jutirïpjjänwa (Josué 6:22-25; Mateo 1:5, 6, 16).\nJehová Diosatakejj taqeniw wali wakiskirïpjje, ukwa Rahab warmin sarnaqäwipajj yatichistu. Diosajj taqeniruw uñjistu, ukat kunas chuymasan utji uksa uñjarakistuwa. Ukat Rahab warminjam mä jukʼa iyawsäwinïtas Diosajj chuymasan uñji ukhajja, Jupajj wal kusisi. Rahab warmirojj iyawsäwipaw askinak lurañatak yanaptʼäna. Bibliajj jupat akham siwa: ‘Ukham luratapatwa Diosajj uka warmirojj askit katoqäna’ sasa (Santiago 2:25). Cheqas Rahab warmin iyawsäwipajj jiwasatakejj wali yateqaskayawa.\n^ tʼaqa 27 Kuntï Rahab warmimpi ukat pä uñaqerinakamp amtapkäna ukjja, Jehová Diosajj respetänwa.\n^ tʼaqa 28 Rut ukat Booz jupanakat jukʼamp yatjjatañatakejj “Jupjam iyawsäwinïpjjañäni” siski uk uñjjattʼäta, ukajj Yatiyañataki octubre-diciembre 2012 revistan jikjjatasi.


Chili markachirinakax khithinakati sartaskas jiwawiyapki jupanakat amtasisipki\nChili markachirinakax irpirinakan markachirinakar jiwayapxatap k'umisipki (Jamuqa: @reneoyarzun)\nChilinx Sebastián Piñera Jilïr Irpirin qullqichäw amtanakaptuq markachañ amtanakaptuq sartasisipki. Walja waranq waranq markachirinakaw khithinakati sartaskas jiwat uñstawiyapki jupanakat amtasisipki.\n“Jumalayku, jan sartasiñ atxapxi jupanaklayku” sasaw walja jaqix wasür La Moneda (Marka Apnaqañ Uta) uta jak’an sartaskas jiwawiyapki jupanakat amtasiñatak tantachasiwiyapxi.\nMä siman jilaw Chilinx sartasxasipki. 20 jiwataw utji, ukhamarus marka apnaqirinakax tunka paqallqunikiwa sawiyapxiwa. Phisqhaniruw irpirinakamp irnaqirinakax jiwayawiyapxi sasaw Marka Apnaqañ Kamanamp juchachasit yatxatirinakamp Instituto Nacional de Derechos Humanos de Chile (INDH) ukankirinakax yatiyawiyapxi. Yaqha pä jaqiruw k’añaskunakax sartasipkipan jiwayawiyapxi, yaqhanakax sartasipkipanw nina taypin jiwawiyapxi. Uka jan walt’äwinakxatx yatxatasiskiwa.\nJichhürux ONUt jaqi arxatäwinak arxatirinakax yatxatir puripxani, jupanakaw markachirinakar usuchjatanakampit t’aqhisiyatanakampit yatxatapxani, yamakis tata Pineratuq sartaskas jiwat uñstawiyapki ukxatw yatxatapxani./RAR


Bible in one year - Aymara Bible 1997 - December 26\n1. Quimsakallko phajjsina pä mara Dariojj reyëjjäna ucqhaw Tatitojj aca arunac parlawayänjja Zacarías profeta, Berequiasan yokapa, Idon allchhiparu. Saraquïnwa:\n2. “Nayasti coleratäyätwa jumanacan nayra awquinacamataqui.\n3. Take ch'amani Tatitusti ucatwa sistjja, jichhajj nayan partejjat sam marcaru: ‘Nayaru cutt'anjjapjjam, nayasti jumanacaru cutt'anjjaraquïwa. Naya, Tatituw arstjja.\n4. Jan nayra awquinacamjam lurapjjamti, qhitinacarutï nayra profetanacajj naya toket jupanacaru sänjja jan wali sarnakäwinacapa, jan wali luräwinacapa jaytjjañapataqui, ucampis jupanacajja janiw ist'añsa, jaysañsa munapcänti. Naya Tatituw arstjja.\n5. Ucatsti jichhajj, ¿cawquinquis uca jumanacan nayra awquinacamajja? ¿Wiñayaquipunit jacaspasti profetanacasti?\n6. Ucampisa, arunacajjas, camachi arunacajjsa, cuntejj jaytawayta nayar yupaychiri profetanacaru parlañapataqui, ucasti purt'awayiwa nayra awquinacamarojja. Jupanacasti cutt'anjjapjjewa, wasitat amuyt'asa, naya take ch'amani Tatitojja sarnakäwinacaparjama, luräwinacaparjama uñjañajjajj waquisitap yatisina.’ ”\n7. Aca arunacwa naya Zacarías profeta, Berequiasan yokapa, Idon allchhipa, catokawayta Tatituta tunca mayani phajjsina (uca phajjsejj Sebat satawa) pä tunca pusini uru sarakataru pä mara Dariojj reyëjjäna ucqha.\n8. Mä arumaw aca unañchäwi uñjta: Uñjtwa mä jakeru mä wila caballor lat'jjatata sayt'atäscänwa mä vallena, arrayan alinac taypina, khepäjjapansti utjaraquïnwa mä tama caballonaca, ucanacasti mayanacajj wila, k'ellu, jank'o uqhamänwa.\n9. Nayasti jisct'aractwa: —Tata, ¿qhitis uca caballor lat'jjatatanacajja? —sasa. Nayamp parlcäna uca angelasti saraquituwa: —Nayaw qhitinacäquitejj uc uñacht'ayäma —sasa.\n10. Ucatsti, arrayan alinac taypinccän ucasti siwa: —Acanacajj qhitirutejj Tatitojj qhitcäna take orakena sarnakaniñapataqui ucanacawa —sasa.\n11. Ucatsti, arrayan alinac taypinccän uca caballjjat saririnacasti Tatitun angelaparojj sapjjaraquiwa: —Take orakenacwa sarnakanipjjta, ucansti ch'üjtataqui, sumancañaquiraqui jicjjatapjjta —sasa.\n12. Tatitun angelapasti siwa: —Take ch'amani Tatitu, pakallko tunca maraw niy coleratäjjtajja Jerusalén marcampi, Judá marcanacampejja, ¿kawkha marampïscanisa wasitat qhuyapt'ayascäta ucqhacamajja? —sasa.\n13. Tatitusti arsuraquïnwa munasiña qhuyapayasiña arunacampiraqui nayamp parlcäna uca angelarojja.\n14. Ucatsti angelajj saraquituwa yatiyañajjataqui: “Acsti take ch'amani Tatituw sejja: ‘Nayajj walipuniw munasjjä Jerusalenampiru Sión kollumpirojja.\n15. Ucatwa colerajjajj aktejja jan yäkasir marcanac contrajja, cunapachatï juc'a coleratäscäyäta ucqhasti yanapt'apjjänwa ñankjja wali sartayaña.\n16. Ucatwa, naya Tatitojja sistjja: Jichhajj qhuyapayasiñampiw cutt'antjja; Jerusalenaru wasitatwa lurayaraquï Tatitun utapsa, uqhamaraqui take marcpacha’ ” sasa.\n17. Angelajj ucjjarojj sascaquituwa: “Acsti yatiyaraquim, take ch'amani Tatitojj siwa: ‘Muntwa marcanacajjana wasitat nayrakatar sartañapa; machakatwa Sión kolluru ch'am churäjja, machakataracwa khanañchäjja Jerusalenatjja ajllit marcajjätapjja’ ” sasa.\n18. Yakha unañchäwimp uñjaracta, ucansti uñjtwa pusi wajjranaca uñstaniri.\n19. Jisct'aractwa nayamp parlascäna uca angelarojja: —¿Cun sañs muni uca wajjranacajja? —sasa. Jupasti saraquituwa: —Uca wajjranacajj uñtasiwa Judá marcanquirinacaru, Israel marcanquirinacaru, Jerusalenanquirinacaru ch'amampi take chekaru tucjawayapqui ucanacaru —sasa.\n20. Ucjjarusti Tatitojj uñjayaraquituwa pusi herreronacaru.\n21. Nayasti jisct'twa: —¿Cunarus aca herreronacajj jutapjje? —sasa. Jupasti saraquituwa: —Cunjämatejj uca pusi wajjranacajj Judá marcanquirinacaru take chekaru tucjawayapqui ucaruwa uñtasejja, ucatjja janiw qhitis arsupcjjänti, aca herreronacasti jutapjjewa sustjasa qhatatiyiri, marcanacan wajjranacap p'aquiriri, Judá marcanquirinacaru wajjrantas take chekaru tucjapcän ucanacawa —sasa.\n1. Yakha unañchäwimp uñjta. Uñstituwa mä jake amparapansti mä cinta tupuñataqui apt'ata.\n2. Jisct'aractwa: —¿Cawquirus sarascta? —sasa. Jupasti saraquituwa: —Jerusalena marca tupt'iriw sarascta, kawch'äpachas largoru, anchoru uc yatiñataqui —sasa.\n3. Ucatsti uñjaractwa nayamp parlcäna uca angelajj sarjjasquiri, yakha angelaraquiw jupa catuya misttaniraquïna.\n4. Juparusti saraquiwa: “T'ijum, cinta tupuñataqui apt'atäquis uca waynaru yatiyiri: ‘Jerusalenajj machakatwa jakenacanëjjani, waljapunïniwa jakenacapas uywanacapasa, janiraquiw uyunacanïñapas waquisquiti.\n5. Ucampisa naya quipcaw mä nina uyjam Jerusalenar muyuntayäjja, marca taypinracwa jach'a cancañajj uñacht'ayäjja. Naya Tatituw arstjja.’ ”\n6. Naya Tatitojj, arsusajj arsupuntwa: “Jaltjjapjjam janc'aqui amsta tokenquir marcatjja. Nayaw waquicharacta jumanacan take tokeru tucjatäñanacamjja.\n7. ¡Jaltjjapjjam Babiloniata, cawqhantejj apanucuta jacasipctajja, Sión kollun jacasipcäyäta ucanacajja!”\n8. Take ch'amani Tatituw qhitanitu aca yatiyäwimpi yänacam aparapctamsa uca marcanac contra: “Qhititejj llamct'i marcajjarojja, ucajj nayan nayrajjaruw llamct'asqui.\n9. Ucatpï, naya quipca nuwasëjja uca marcanacampejja, quipca esclavonacapampiraquiw yänacap aparayaraquëjja.” Uqhamwa, take ch'amani Tatitojj jach'a cancañap uñacht'ayanejja, ucatwa jumanacajj amuyapjjaraquïtajja jupan nayaru qhitanitapjja.\n10. “¡Cusisiñat k'ochupjjam, Jerusalenanquirinaca, nayan jumanac taypin jaquiri jutatajjata!” Tatitun arsüwipawa.\n11. Cunapachatejj ucajj pasani ucqhajj walja marcanacaw Tatituru jakcattapjjanejja. Jupasti saraquiniwa: “Aca marcanacasti marcajjaraquïnwa. Nayasti ucqhajj jumanac taypinwa jacaraquëjja.” Uqhamatwa amuyapjjanejja take ch'amani Tatitu nayar qhitanitapjja.\n12. Tatitojj wasitatwa Judá marcaru tumpasjjanejja kollana orakena, suma ajllitaparjama, wasitatwa khanañcharaquinejja Jerusalenajj ajllit marcapäjjañapataqui.\n13. ¡Take acapachanquir jakenaca amuct'apjjam Tatitun nayrakatapana, jupasti kollana jacäwipatpachwa jiwasanac taypiru jutasqui!\n1. Ucjjarusti Tatitojj uñacht'ayituwa mä uñjäwinjja Josué sumo sacerdoteru, jupasti sayt'atäscänwa Tatitun angelap nayrakatana. Josué chachan cupëjjapansti supayaraquiw sayt'atäscäna juchañchañataqui.\n2. Ucatsti Tatitun angelapajj supayarojj siwa: “¡Tatitu jumarojj juchañchpa! Jerusalenaru muniri Tatitu jumarojj juchañchpa. Aca jakesti mä akquir q'illima nina sanc'at apsutäcaspas uqhamawa” sasa.\n3. Josué chachasti, mä k'añu isinacamp isintasita, sayascaquïnwa Tatitun angelap nayrakatana.\n4. Ucatjja angelajj saraquiwa yanapirinacaparu Josué chacharu uca k'añu isinacap apsuñapataqui. Ucatsti juparojj saraquiwa: “Uñjam, ucajj sañ muni juchanacamjj apakjjsmawa. Jichhasti fiesta isinacampiw isintayayämajja” sasa.\n5. Ucspachaw yanapirinacaparojj saraqui Josué chachan p'ekeparojj mä k'oma turbantempi p'ekepjjaru uchañapataqui. Jupanacasti uchjjatapjjewa, ucatsti ist'ayapjjaraquiwa fiesta isinacampi. Uccañcamasti, angelajj sayascaquïnwa.\n6. Ucatsti Tatitun angelapajj Josué chacharojj saraquiwa:\n7. “Aqham siwa take ch'amani Tatitojja: ‘Saram thaquinacajjanjama, phokharaquim take luräwinac jaytcsma ucanaca. Uqhamtï lurätajja, templojja uñjiriw kheparätajja. Uñjaraquïtawa templomppacha, pationacamppacha, nayaw churäma mä cheka aca angelanacajj nayar yupaychapquitu ucanac taypina.\n8. Sum ist'ita, Josué, jumajj jilïri sacerdotëtawa, ist'apjjaracpan jumampïqui uca tantachäwisa, uqhamasti jumanacajj Diosan marcapäpjjtawa mayninacan yatekapjjañapataqui: Nayajj qhitanïwa servirejja, jupajj ‘Machak Cülli’ satawa.\n9. Nayasti Josué chachan nayrakataparojj uchtwa mä kala pakallko esquinani, naya quipcaw ucarojj mä aru kellkäjja. Ucatsti, mä urunacwa aca marcan juchapjja apakäjja.\n10. Cunapachatï uca urojj purinjjani ucapachajj jumanacajj maynit maynicamaw suman kamart'añataqui jawsayasipjjäta uva alinacan higo kokanacan ch'iwipana. Naya take ch'aman Tatituw arstjja.’ ”\n12. Jerusalén marca, Tatitur jach'añcham; Sión marca, Diosamar jach'añcham.\n13. Jupaw puncunacaman jist'añanacap thuruñchi, wawanacamarusti marca taypin jach'añcharaqui.\n14. Tatituw orakemarojj sumancañ uchi, jilarquir suma trigompiw sist'aytam.\n15. Jupaw arunacap oraker apayani, arunacapasti janc'aquiw yatiyasi.\n16. Jupaw qhunurojj t'awrar uñtat apayani, arum sullanacarusti khellar uñtat willtaraqui.\n17. Jupaw chhullunqhayarojj chhijchhir uñtat apayani; umanacasti thayampiw chhullunqhayar tucu.\n18. Jupajj mä aruc arsu, ucampiquiw chulluraraqui; thayampiw phust'ayi, umasti jaltiwa.\n19. Tatituw Jacoborojj arunacap yatiyi, Israel marcarusti leyinacapamp arsutanacapamp churaraqui.\n20. Janiw cawquïr marcampis uqhäm lurcänti, qhä marcanacajj janipuniw arsutanacap uñt'apcänti. ¡Tatitojj jach'ar aptatäpan!\n21. Quimsa casta jakenacawa utjapjje, uqhamarus pusicama, jupanacajj jan walinac lurapjje mä marcarus qhatatiyapjjewa:\n22. mä uywatana reyïñaru puritapa, jan yatiñan jaken jilarquiri mank'añanïtapa,\n23. jisc'achat warmin casarasitapa, uqhamarac mä uywata warmin warmi lanti kheparjjatapa.\n1. Ucatsti mä jach'a aru ist'aracta santuariot mistuniri, pakallko angelanacarusti aqham saraquïnwa: “Sarapjjam, ucatsti waranucunipjjam orakjjaru cuna mutuyañanacatejj uca pakallko copanacan phukhantatäquis ucanaca, uca mutuyäwinacasti Diosatwa juti” sasa.\n2. Nayrïri angelasti sarasinjja copapjja orakjjaruw wart'anïna. Take qhitinacatejj uca jach'a ajjsarcañ animalan chimpt'atäqui, uqhamarac uñtasitanacaparus yupaychapcäna ucanacarojj mä jan wali llejjti usuw mistüna wali usuyasa.\n3. Payïri angelasti copapjja jach'a kotjjaruw warjjatäna, ucatsti kotajj jiwat jaken wilapjamawa tucuwayäna, take kotan jaquirinacasti k'alaw jiwarapjjaraquïna.\n4. Quimsïri angelasti jawiranacjjaru, uqhamarac uma jalsunacjjaruw warjjataraquïna. Ucatsti take jawiranacampi uma jalsunacampisti wilaraquiw tucuwayjjäna.\n5. Ucatsti umancquis uca angelaruraquiw aqham siri ist'aracta: “Jumajj chekapapunïtawa aqham taripatamata kollan Dios Tatitu. Jumajj utjascapunïyätawa, jichhas utjascapuntawa.\n6. Aca jakenacasti jumar catuyat jakenacarojja, uqhamarac profetanacarus jiwarayapjjaraquïnwa. Jichhasti jumajj jupanacarojj wila umayaractajja. ¡Jupanacasti uca mutuñjja catokapjjañapapuniwa!” sasa.\n7. Ucatsti mayniraquiw altarat art'asinïna aqham sasa: “Jïsa Dios Tata, juman taripatamajj chekapapuniwa jakenacataquejja” sasa.\n8. Pusïri angelasti copapjja intjjaruraquiw warjjatäna, ucatsti intejj ch'amanïnwa take jakenacar naqhantañataqui.\n9. Takeniraquiw sintcaña naqhantatäpjjäna, ucampis janiw arrepientisipcänti ni Diosarus yupaychapcaraquïnti, jan ucasti qhititï aca mutuñanacjjaru munañanïqui ucataquiquiw contra jan wali arunacampi arusisipcäna.\n10. Pheskëri angelasti copapjja uca jach'a ajjsarcañ animalan tronopjjaruw warjjatäna, uca reinopasti ch'amact'araquïnwa. Jakenacasti t'akhesiñatjja lajjranacapwa t'urjasipjjäna,\n11. ucampis janiraquiw uqhamatsa arrepientisipcänti jan wali luratanacapatjja, jan ucasti jan wali k'añu arunacacwa alajjpach Dios toke parlapjjäna, t'akhesitanacapatsa uqhamarac llejjti usunacapatsa.\n12. Sojjtïri angelasti Eufrates sata jach'a jawirjjaruraquiw copapjja warjjatäna, ucatsti uca jawiran umanacapajja k'al wañsuwayäna, mä thaquiraquiw tucjjäna inti jalsu toket jutiri reyinacataqui.\n13. Ucatsti uñjaractwa dragonan lacapatsa, uca jach'a ajjsarcañ animalan lacapatsa, uqhamarac c'ari profetan lacapatsa, quimsa ñankha ajayunaca mistusinquiri, ucanacasti jamp'atur uñtataraquïnwa.\n14. Acanacasti supayan ajayunacapänwa. Jupanacasti milagronacwa lurapjjaraquïna, ucatsti sarapjjänwa take reyinacaru tantachañataqui take ch'aman Diosan jach'a urupana jupampi nuwasiñataqui.\n15. “Amuyasipjjam, nayajj acatjamatwa lunthatar uñtata jutä. Cusisiñanïniw qhititejj suyasqui, uqhamarac isipsa jan k'añuchasquiti ucajja, uqhamata jan k'alala sarnakañapataqui janiraqui jakes uñch'uquiñapataqui mä p'enka k'alalätapjja.”\n16. Ucatsti reyinacarojj Armagedón satäquis uca chekaruw tantachapjjäna. Uca sutisti hebreo sutiwa.\n17. Pakallköri angelasti samana thayaruraquiw copapjja waranucu, alajjpachatsti santuariotpacha mä jach'a aruwa ist'asini, aqham sasa: “Jichhajj luratäjjewa” sasa.\n18. Ucatsti utjaraquïnwa llijullijunaca, khejjokhejjonaca, ojjoñanaca, mä jach'a orak qhathatiw orakjja qhathatiyaraquïna. Uca orak qhathatjamajj janipuniw cunapachas utjcänti cuna horasattï jakejj oraken utjqui ucqhatpachajja.\n19. Jach'a marcasti quimsaruw jaljtäna, yakha marcanacasti k'alaraquiw t'unthaptäna. Diosasti amtasiraquïnwa Babilonia jach'a marcataqui cuna mutuyäwitï waquichatäcänjja uca churañataqui jach'a colerasiñapampi.\n20. Take islanacasa, kollunacasa chhaktjjapjjaraquïnwa.\n21. Alajjpachatsti jach'a chhijchhiraquiw jakenacjjarojj purinitayna, uca chhijchhinacasti yakhepanacajj pusi tunca kilow pesapjjäna. Jakenacasti walpun Dios tokejj arusipjjäna jan wali arunaca arsusa uca t'akhesïwin jutatapata.


Maynitï mayamp casarasispa ukhajj ¿kusisit jakasispati? | Familianakataki\n¿Kuna arutsa liytʼäta? Afrikáans Albanés Alemán Amárico Armenio Aymara Azerí Azerí (alfabeto cirílico) Birmano Bislama Búlgaro Catalán Cebuano Checo Chichewa Chino Tradicional Chino cantonés (tradicional) Chino mandarín (simplificado) Cingalés Coreano Criollo haitiano Croata Danés Efik Enzema Eslovaco Esloveno Español Estonio Ewé Finlandés Fiyiano Francés Ga Georgiano Griego Groenlandés Guaraní Hebreo Hiligaynon Holandés Húngaro Ibo Ilocano Indonesio Inglés Islandés Italiano Japonés Kazajo Kikongo Kikuyu Kiluba Kiniaruanda Kirguís Kwangalí Letón Lingala Lituano Luo Macedonio Malgache Mongol Ngäbere (o guaymí) Noruego Papiamento (Aruba) Papiamento (Curazao) Persa Polaco Portugués de Brasil Quechua boliviano Rumano Ruso Sango Sepedi Serbio (Alfabeto cirílico) Serbio (alfabeto latino) Sesoto de Lesoto Shona Sranangtongo Suajili Sueco Tagalo Tai Tigriña Tsonga Tsuana Turco Twi Tártaro Ucraniano Vietnamita Xhosa Yoruba Zulú Árabe\nMaynitï mayamp casarasispa ukhajj ¿kusisit jakasispati?\nGERMÁN: * “Warmijajj cáncer usumpiw jiwjjäna, jupampejj 34 maranakaw casaratäpjjayäta. Qhepat Elenampiw casarasta, ukampis ‘janiw kunjamäkänti nayrïr warmijajj ukhamäktati’ sasin sapa kut siskirista ukham jupajj amuyasïna. Ukat amigonakajajj nayrïr warmijatakwa parlasipkirïna, ukaw Elenarojj aynachtʼayiri.”\nELENA: “Nayrïr warmipaw nayat sipans jukʼamp sumäpachäna sasaw amuyasirïta, jupajj suma warmïnwa ukat taqenimpis wali munatarakïnwa. Jupanakajj wali kusisitaw jakasipjjäna, ¿nayajj ukham jakaspachayäti?, sasaw jisktʼasirïta.”\nGermán chachajj viudowa, ukat Elena warmisti divorciatarakiwa, ukham uñtʼasipjjatapat wali kusisitäpjjewa. Elena warmipajj wali munasiñampiw uñji, ukampis nayrïr jaqechasïwipat sipansa mayamp casarasisajj jan waltʼäwinak utjatap panpachaniw sum amuyapjje. *\nJumatï mayamp casarastajja, ¿kunjamakis qhepa casarasïwimat amuyta? Kimsa mara divorciasitat mayamp casarasir Tamara warmejj akham siwa: “Casaraskta ukhajja, wiñayatakïniwa sasin amuyañaw utjaspa ukat janiw kamsañjamäkisa. Ukampis mayamp casarasiñajj utji ukhajj janiw ukhamäjjeti, kunattejj ‘¿aka matrimoniojj tukusispati?’ sasakiw maynejj lupʼjjaspa” sasa.\nUkhamïpansa, walja chacha warminakaw mayamp casarasisin kusisit jakasipjje, ¡jumajj ukham kusisit jakasirakismawa! Ukatakejj kuna kimsa jan waltʼäwinakas utjaspa ukat kunjamsa Biblian aski yatichäwinakapajj yanaptʼiristam uk uñjañäni. *\nNAYRÏRI: NAYRÏR JAQECHASITAMAT SINT PARLAÑA.\nSudáfrica markat Ellen warmejj akham siwa: “Nayrïr chachajat amtasikipuntwa, jukʼampisa jupamp vacacionat sarapkayäta uka cheqanakajj jupar amtayakipunituwa. Awisajj janiw nayrïr chachaj-jjamäktati sasinwa sarakta” sasa. Cheqansa, warmimatï jan ukajj chachamatï casaratajjchïnjja, inas nayrïr jaqechasïwipat sapa kut parlir istʼasajj mayjtʼaschisma.\nKunanakatï jukʼamp mayachthapipkiristam uk lurapjjañama\nEWJJTʼA: Warmimatï jan ukajj chachamatï walja maranak casaratächin ukhajja, janiw ukhamak nayrïr jaqechasïwipat armaskaspati, jupatakejj armañajj chʼamäspawa. Ukat yaqhepanakajj akham sapjjarakiwa: “Awisajj jichhak casaraskta juparojj jan amuyasisaw nayrïr chachaman jan ukajj nayrïr warmiman sutipamp jawsasma” sasa. Ukhaman uñjasisma ukhajj ¿kuns lurasma? Bibliajj akham ewjjtʼistu: ‘Sum sarnaqasaw, khuyaptʼayasipjjañama’ sasa (1 Pedro 3:8).\nUkat akham sañajj janiw walïkarakispati, ‘janiw nayrïr jaqechasitamat kuns parlätati’ sasa. Cheqas warmimatï jan ukajj chachamatï uka toqet parlañ munani ukhajja, istʼañamawa. Ukat nayar jiskʼachañatakiw jupat parlañ munpacha sasin amuyañajj janiw walïkarakiti. Juan sat mä viudo chachan mayamp casarasitapat tunka maranakaw pasawayjje, jupajj akham siwa: “Carmen warmijajj ‘nayrïr warmimat janiw kuns parlitätati’ sasin janiw siskituti. Antisas jukʼamp sum uñtʼañajatakiw jupar yanaptʼi” sasa. Ukham panin parltʼañaw chacha warmjam sum apasipjjañamatak yanaptʼapjjätam.\nKhitimpitï jichhajj casaratäkta jupajj janiw nayrïr chachamjama jan ukajj warmimjamäkaniti, ukampis kunanaktï lurañ yatki ukat kunjamasa ukanakwa askirjam uñjañama. Ukhamajj chacha warmjama nayrar sartañapatakejj purapatwa chʼamachasipjjañama, ukampis ‘jumajj janiw jupjamäktati’ sasin sañajj janiw walikiti (Gálatas 6:4). Pay kuti casarasir Julio chachajj akham siwa: “Kunjamatï amigonakajj jan kikpäpkitejja, ukhamarakiw jaqechasitanakajj jan kikpäpkaspati” sasa.\nNayrïr chachamat jan ukajj warmimat sinti lupʼiñajj jaqechasitamaruw aynachtʼayaspawa, ¿ukhaman jan uñjasiñatakejj kunas lurasispa? Jared chachajj akham qhanañchi: “Warmijar akhamwa sista: ‘Nayrïr warmijampejj mä suma librsa qellqawayapkirista ukhamawa. Ukat jupat askinak amtañatakis uka libro jistʼarkirista ukhamakiwa. Ukampis janiw uk lupʼisak sarnaqkti. Jichhajj warmijampiw yaqha libro qellqasipkarakta, ukat ukanwa jichhajj kusisita jakasta’ sasa.”\n¿JANIT AKHAM LURKASMA? Warmimaru jan ukajj chachamaruw akham jisktʼasma: ¿nayrïr jaqechasïwijat parlasajj mayjtʼaysmati?, sasa. Ukat kuna ratus uka toqet jan parlañajj wakiskaspa uk panpachaniw amtjjapjjañama.\nPAYÏRI: WARMIMAR JAN UKAJJ CHACHAMAR JAN UÑTʼAPKI UKA AMIGONAKAMP APASIÑA.\nDivorciasitapat sojjta maranak qhepatwa Javier sat chachajj mayamp casarasïna, jupajj akham siwa: “Casarasipkta ukhajj amigonakajajj warmijar kunayman toqet uñchʼukipjjatapwa jupajj amuyasïna”. Leo chachasti akham sarakiwa: “Warmijarojj kawkinkis nayrïr chachamajja, juparojj nanakajj wal munasipjjta sasaw nä jakʼat sapjjeri”.\nEWJJTʼA: Kunjamsa amigonakamajj jikjjatasipjje uk amuyañamawa. Juan chachajj akham siwa: “Amigonakajj maynir yaqha chachampi jan ukajj yaqha warmimp uñjasajj mayjtʼasipjjaspawa, kunattejj nayrïr chacharu jan ukajj nayrïr warmir jichuntatäpjjewa”. Ukhamasti kunjamtï Bibliajj siskejja taqeniw ‘sumankaña, munasiña ukat llampʼu chuyma taqenir uñachtʼayañasa’ (Tito 3:2). Tiempompejj familiaranakasa, amigonakasa suma chuymampiw uñj-jjapjjätam. Cheqas warmimasa jan ukajj chachamas yaqhäjjewa, ukhamajj inas amigonakamajj yaqhanakapjjarakchini. Ukwa Javier chachajj amtasi: “Tiempompejj nayrïr amigonakajajj amigonakajäsipkakïnwa. Jichhajj yaqha amigonakanïñatakiw warmijamp chʼamachasipjjta, ukat ukajj wal yanaptʼapjjarakitu” sasa.\nUkat amigonakamampikäta ukhajja, kunjamsa warmimasa jan ukajj chachamas jikjjatasi uk sum amuyañamawa. Amuytʼañataki: inas parlkasin maynejj nayrïr jaqechasitamat parlañ qalltchispa, ukhamäspa ukhajja, warmimaru jan ukajj chachamaru jan mayjtʼasiñapatakejj wali amuyumpiw kuns parlañama. Uka toqet mä Bibliajj akham siwa: “Jan amuytʼasisa parlirinakasti mä espadampjamaw khitirus usuchtʼi, ukampis yatiñan jaqenakan arunakapasti mä qolljamawa” sasa (Proverbios 12:18, Aymar Biblia, 1992).\n¿JANIT AKHAM LURKASMA? Nayrïr jaqechasitamat kawkhansa jisktʼapjjeristamwa, ukhamajj uka jisktʼanakampi jan mayjtʼasiskañatakejj kunjamsa jaysapjjäta uk janiräkipanwa amuytʼasipjjañama.\nKIMSÏRI: QHEPA CHACHAMAR JAN UKAJJ QHEPA WARMIMAR ATINISIÑAMAWA.\nAndrés chachan warmipajj yaqha chachamp sarnaqasaw jaytanukutayna, jupajj akham siwa: “Mayamp jaytanukupjjetaspa ukhajj janipuniw walïkaspati” sasa. Ukat Rita sat warmimpiw casarasïna, jupajj nayrajj casaratarakïnwa. Ukat Andresojj akham llakisiskakïnwa: “¿Nayajj Rita warmijan nayrïr chachapjamapachayäti?, ¿suma chachjamat uñjpachitu?, ¿yaqha chacha laykojj jaytitaspati?” sasa.\nEWJJTʼA: Kunanakas llakisiytam uk warmimampi jan ukajj chachamampi parltʼañamawa. Kunattejj Bibliajj akham ewjjtʼi: “Kunapachatejj jan jisktʼasiñajj utjki ukkhajj, amtäwinakajja aynachtʼiwa” sasa (Proverbios 15:22). Jïsa, purapat confiyasiñatakejj parltʼañaw Ritampiru ukat Andresompirojj yanaptʼatayna. “Jan waltʼäwinak utjani ukhajj divorciasiñakis askïkaspa ukham janiw amuykäti” sasaw Andresojj warmipar satayna. Ukat warmipajj ukhamarakwa satayna. Ukatwa tiempompejj warmipar wal atinisjjäna.\nMaysa toqetjja, warmimarutï jan ukajj chachamarutï nayrïr chachapa jan ukajj warmipa jaytjawaychejja, askirjam uñjayasiñatakejj chʼamachasiñamawa. Ukwa Miguelompi ukat Justinampejj lurapjjäna, jupanakajj divorciat puräpjjewa, ukat purapatwa akham sasipjjäna: “Nayrïr warmijamp jan ukajj chachajamp jikiskä ukhajja, jankʼakiw yatiyama” sasa. Ukaw wal yanaptʼapjjetäna sasaw Justina warmipajj saraki (Efesios 4:25).\n¿JANIT AKHAM LURKASMA? Mä warmimpi jan ukajj mä chachamp jikisis parlaña, telefonot parlaña jan ukajj Internet toqnam sint parlañajj janiw walïkaspati.\nWaljaniw mayamp casarasisin kusisit jakasipjje, jumas ukham jakasirakismawa. Ukat juma pachparakiw sum uñtʼasïta. Andrés chachajj akham saskakiwa: “Tunka kimsani maranakaw casaratäjjapjjta, ukat purapats wal munasipjjarakta, janipuniw uk aptʼasiñ munkti” sasa.\n^ tʼaqa 5 Cheqansa, mä jaqechasïwejj diviorciompiru jan ukajj jiwañampirukiw tukusjje. Inas ukhama jan ukajj yaqha toqet jaqechasïwimajj tukusjjchi. Ukampis aka yatichäwinjja, kunjamsa maynejj qhepa chachapampi jan ukajj qhepa warmipamp kusisita jakasispa uka toqetwa parlaski.\n^ tʼaqa 7 Jukʼamp yatjjatañatakejj ¡Despertad! de abril de 2012, “Claves para el éxito de las familias con hijastros” sat revista uñjjattʼäta, ukajj Jehová Diosan Qhanañchirinakapan luratawa.\n¿Qhepa warmijar jan ukajj qhepa chachajar kunas askirjam uñjayitu?\nNayrïr jaqechasitajat parlañ utjaspa ukhajja, warmijar jan ukajj chachajar jan mayjtʼayañatakejj ¿kuns lurirista?\n¿Wachoq juchar purtʼasisakit maynejj chachaparu jan ukajj warmipar engañaspa?


Jan taqe kunsa cheqapar lurañajj taqeniruw aynachtʼayi\n¿Kuna arutsa liytʼäta? Acholi Afrikáans Albanés Alemán Amárico Armenio Aucano Aymara Azerí Azerí (alfabeto cirílico) Bashkir Bassa (Camerún) Batako karo Batako toba Baulé Birmano Bislama Boulou Búlgaro Camboyano Catalán Cebuano Checo Chichewa Chino Tradicional Chino cantonés (tradicional) Chino mandarín (simplificado) Chitonga Chokue Chol Chuvash Cibemba Cingalés Citonga Congo Coreano Criollo haitiano Croata Dangme Danés Efik Endáu Enzema Eslovaco Esloveno Español Estonio Ewé Finlandés Fiyiano Fon Francés Ga Garífuna Georgiano Griego Guaraní Gun Hausa Hebreo Hiligaynon Hiri motu Hmong (blanco) Holandés Húngaro Iban Ibanag Ibo Ilocano Indonesio Inglés Isoko Italiano Japonés Javanés Kabiye Kaonde Kayin sgaw Kazajo Kikamba Kikongo Kikuyu Kiluba Kimbundu Kiniaruanda Kirguís Kiribatiano Kirundi Kisi Kisonge Krío Kurdo Kurdo kurmanyí del Cáucaso Lamba Letón Lhukonzo Lifu Lingala Lituano Luganda Luo Luvale Macedonio Macua Malayo Malgache Maltés Mam Maya Mazateco de Huautla Mendé Mixe del norte Mizo Mongol Moré Ndebele (Zimbabue) Ngäbere (o guaymí) Nias Noruego Nyaneka Nyungwe Náhuatl (Centro) Náhuatl (Guerrero) Náhuatl (Huasteca) Náhuatl (norte de puebla) Oromo Osético Otetela Pangasinán Papiamento (Aruba) Papiamento (Curazao) Persa Pidgin camerunés Polaco Portugués de Brasil Quechua (Ayacucho) Quechua boliviano Quichua de Imbabura Rumano Runyankore Ruso Samoano Sango Saramacano Sena Sepedi Serbio (Alfabeto cirílico) Serbio (alfabeto latino) Sesoto de Lesoto Shona Sidama Silozi Sranangtongo Suajili Sueco Swajili (Congo) Tagalo Tai Tigriña Tivo Tlapaneco Tojolabal Tok pisin Totonaco Tshiluba Tsonga Tsotsil Tsuana Tumbuka Turco Tuvaluano Twi Tártaro Ucraniano Uhobo Umbundú Urdu Uruund Vietnamita Wallisiano Wayuunaiki Wolaita Xhosa Xitshwa Yao Yoruba Zandé Zapoteco (Istmo) Zulú Árabe Ñemba\nNAYRÏR JANAN PʼEQEÑCHÄWIPA | HONRADO JAQËÑAJJ ¿KUNATSA WAKISI?\n“Jan walinakan uñjasktan ukhajj mä jukʼa kʼarisiñajj walikïskiwa” (Samantha, Sudáfrica).\nJumajj ¿kamsarakismasa? Cheqas taqeniw awisajj jan walinakan uñjastanjja, ukampis ukham jan walinakan uñjasktan ukhaw honradotanti janicha ukajj yatisispa. Amuytʼañataki, jiwasatï mayninakampi askit uñjatäñ munasa, kʼarissna ukhajja, inas ukham lurañajj walikïkaspas ukham amuyjjsna. Ukampis kunatï cheqäki ukajj yatisjje ukhajja, jan walinakanwa uñjassna. Jichhajj uka toqet mä qawqhanak yatjjatañäni.\nKʼARISIRINAKAROJJ JANIW CONFIYAÑJAMÄKITI\nMayninakampi sum apasiñatakejja, taqe kunsa cheqaparjamaw lurañasa, ukhamatwa jupanakajj jiwasar confiyapjjani. Ukampis ukajj janiw mä akatjamat jikjjataskaspati. Sañäni, kunapachatï pä jaqenakajj wali sum parltʼasipjje, sum uñtʼasipjje ukat jan maynin askipak thaqapkiti ukhajja, purapatwa confiyasipjje. Ukampis maynitï mä kutiksa kʼarisispa, jan ukajj yaqha ukhamanak luraspa ukhajja, janiw jupar confiyjjaspati.\nInas jumajj wali munat mä amigomampi kʼarintat uñjasiwaysta. Ukhamächi ukhajja, wali chuyma ustʼataw jikjjataspachäta, cheqas ukham uñjasiñajj wal chuym ustʼayistaspa. Wali sum apasipki ukanakarus kʼarisiñajj jaljtayaspawa.\nKʼARI JAQERUW TUKSNA\nRobert Innes sat chachajj yatjjatkatayna ukarjamajja, “mä kʼari jaqejja, maynirojj kʼari jaqeruw tukuyaspa” sasaw qhanañchi. Jupajj California Universidadan economía toqet yatichi. Ukhamajja, mä usur uñtasitawa, maynitï kʼarinak parlir jaqempi sarnaqaspa ukhajja, uka jaqjjamarakiw kʼarinak parljjaspa.\n¿Kunjamatsa ukhamar jan tuksna? Biblian yatichäwinakapaw jan kʼari jaqëñatakejj yanaptʼistaspa, jichhajj uka toqet yatjjatañäni.\nJaqenakajj akanakanwa jan cheqaparjam lurapkiti\n¿KAMSAÑSA MUNI? Khitirutï kun yatiñapas waktʼki ukar kʼarinak parlaña sañwa muni. Ukatjja, kunatï cheqäki uk jan yatiñapatak mayjtʼayas parlaña, jan ukajj kunatï cheqäki uk imtʼaña ukhamat maynir jan waltʼayañ layku parlaña sañwa munaraki.\nBIBLIAJJ AKHAM SIWA: “Tatitusti jan wali luririnakarojj janiw munkiti, ukampis jupajj aski jaqenakampiwa parlasi” (Proverbios 3:32). “Kʼarinakjja jan parlkjjapjjamti; sapa maynis jaqe masinakamarojj kunatejj cheqäki ukak parlapjjam” (Efesios 4:25).\n¿KAMSAÑSA MUNI? Jan wali amtanakampi maynit kʼarisiña, ukhamat maynir jan waltʼayañataki.\nBIBLIAJJ AKHAM SIWA: “Jan istʼasir sajjra jaqejja chʼajjwañanakwa sartayi; arunak apnaqer jaqesti [jan ukajj kʼarintir jaqesti] uñisiñ utjayi” (Proverbios 16:28). “Jan lawampejj ninajj jiwarjjakiwa; arunaka apnaqeritejj jan utjki ukkhajja chʼajjwanakajja tukusjjewa” (Proverbios 26:20).\nMaynit kʼarimpi kuns apaqaña\n¿KAMSAÑSA MUNI? Maynir kʼarinakampi qollqe apaqaña, yänakap jan ukajj cosasanakap apaqaña sañwa muni.\nBIBLIAJJ AKHAM SIWA: “Kawkïritejj pobresan jikjjataski ukarojja; ni pagopsa katusipjjamti” (Deuteronomio 24:14, 15). “Pobreru tʼaqhesiyi[rejj] Diosaruwa jiskʼachaski, ukampis pobrer khuyapayirejja Tatituruw jachʼar aptaski” (Proverbios 14:31).\n¿KAMSAÑSA MUNI? Jan maynin kun sata yänakapa, jan ukajj cosasanakap katuntasiña sañwa muni.\nBIBLIAJJ AKHAM SIWA: “Khititejj lunthatasirïkän ukajja jan jukʼamp lunthataskjjpanti, jan ukasti irnaqañaru uskuspan, sum irnaqasinwa pobrenakar yanaptʼañatakis utjarakini” (Efesios 4:28). “Lunthatanakasa, michʼanakasa, machirinakasa, masipjjat parlasirinakasa, sallqjañampi aparirinakasa [janiw Diosan Reinopar] mantapkaniti” (1 Corintios 6:9, 10).